Malaysia mungkin adakan pilihan raya tergempar ketika pandemik Covid-19

Malaysia berkemungkinan akan mengadakan Pilihan Raya Umum dengan dibayangi Covid-19 walaupun terdapat beberapa pakar memberi amaran mengenai wujudnya taktik-taktik bagi mengganggu pilihan raya ketika pandemik.Lebih daripada 60 negara menangguhkan pilihan raya berikutan penularan wabak itu yang menjangkiti kira-kira 35 juta penduduk, mengorbankan lebih satu juta nyawa dan menyebabkan ekonomi seluruh dunia lumpuh.Akan tetapi, negara-negara seperti Perancis, Croatia, Poland dan Korea Selatan serta negara jiran Singapura tetap mengadakan pilihan raya walaupun wujud kebimbangan penularan Covid-19.Korea Selatan antara negara yang mendapat pujian kerana berjaya membendung penularan virus itu, yang memperlihatkan tiada kesan kadar jangkitan selepas mengadakan pilihan raya pada April lalu. Malah, pihak berkuasa melaporkan berlaku penurunan kes.Statistik yang dikeluarkan oleh Pusat Pencegahan dan Kawalan Penyakit Eropah bagaimanapun menunjukkan lonjakan pasca pilihan raya berlaku di Belarus, Poland dan Serbia.Perkara sama berlaku di Singapura, walaupun kempem pilihan raya pada bulan Julai dilakukan secara dalam talian dan penjarakan sosial dilakukan ketika berkempen rumah ke rumah.SPR bersedia hadapi cabaranBeberapa pilihan raya diadakan di Malaysia sejak pandemik Covid-19 bermula.Ini termasuk Pilihan Raya Kecil (PRK) Chini dan Slim yang diadakan selepas kematian penyandangnya.Manakala Pilihan Raya Negeri Sabah diadakan selepas ahli Dewan Undangan Negeri parti memerintah menukar kesetiaan sekaligus menyaksikan pilihan raya terbesar diuruskan Suruhanjaya Pilihan Raya (SPR) selepas 2018.Timbalan Pengerusi SPR, Azmi Sharom memberitahu MalaysiaNow mereka tidak akan memberi sebarang komen sama ada pilihan raya patut ditangguhkan atau tidak kerana kebimbangan mengenai Covid-19.“Jika berlaku kekosongan kerusi atau dewan dibubarkan, adalah menjadi kewajipan kami untuk mengadakan pilihan raya.” kata Azmi yang mengambil alih tugas memangku berikutan pelantikan Azhar Harun sebagai speaker Dewan Rakyat pada Jun lalu.Kini jawatan pengerusi SPR diisi oleh bekas setiausaha badan itu, Abdul Ghani Salleh.Spekulasi berlakunya pilihan raya tergempar di Malaysia bermula pada masa paling buruk, selepas kerajaan Pakatan Harapan (PH) tumbang pada Februari pada ketika kes Covid-19 baru bermula.Namun, perlaksanaan Perintah Kawalan Pergerakan yang menutup perniagaan dan aktiviti harian berjaya menghentikan suara-suara yang meminta diadakan pilihan raya tergempar.Bagi kumpulan reformasi pilihan raya, Bersih 2.0, tiada pengecualian apabila tiba masanya untuk mengadakan pilihan raya.”Kecuali Majlis Keselamatan Negara mengisytiharkan darurat di suatu kawasan,” kata pengerusinya, Thomas Fann.“Saya yakin bahawa Kementerian Kesihatan dan SPR dapat mengadakan pilihan raya dengan selamat sekiranya SOP diperketatkan,” katanya kepada MalaysiaNow.SOP itu merangkumi pemakaian pelitup muka, pemeriksaan suhu dan langkah-langkah penjarakan sosial.Data menunjukkan negara-negara yang mengadakan pilihan raya ketika pandemik Covid-19.Di Korea Selatan, pelaksanaan SOP ketika hari pengundian di seluruh negara menelan belanja lebih RM66.5 juta.Azmi berkata, cabaran paling besar adalah pada hari pengundian kerana orang ramai akan bertumpu di pusat-pusat mengundi.Katanya sehingga kini tiada lagi laporan Covid-19 meningkat disebabkan orang ramai keluar mengundi.Bagaimanapun katanya, proses berkempen kekal sebagai satu cabaran.“Proses berkempen adalah lebih sukar untuk dikendalikaan kerana ia diadakan sekurang-kurangnya dalam tempoh dua minggu dan berlangsung di banyak kawasan,” katanya.“Jika berlaku pilihan raya lagi dalam keadaan pandemik perlu ada peraturan untuk berkempen. Apakah peraturan itu akan ditentukan pada masa berkenaan dan ia tertakluk kepada perubahan mengikut keadaan semasa,” kata Azmi.‘Lebih mudah untuk mengganggu pengundian’Dengan jumlah angka Covid-19 meningkat dengan ketara baru-baru ini, lebih tinggi daripada ketika PKP dilaksanakan, adalah sukar untuk diramalkan sama ada mereka yang mendesak pilihan tergempar akan beralah bagi mengelakkan krisis kesihatan.Satu kajian yang dilakukan baru-baru ini oleh Council on Foreign Relations yang berpusat di Washington berkata kesan terbesar pilihan raya ketika era pandemik adalah peratusan keluar mengundi yang rendah.Memburukkan lagi keadaan apabila terdapat berita-berita palsu yang memberi maklumat salah kepada masyarakat mengenai virus itu termasuk dakwaan pusat pengundian ditutup.“Ini adalah beberapa cara yang boleh mengganggu pilihan raya. Keputusan berkemungkinan akan lewat diumum daripada biasa, yang pasti akan menimbulkan persoalan kepada umum mengenai legitimasi undi.,” kata pusat itu.Pada beberapa pilihan raya umum yang lalu di Malaysia, terdapat tuduhan pengundi hantu di media sosial, menyebabkan kredibilitinya dipersoalkan.Masih belum ada kepastian sama ada pilihan raya tergempar era pandemik akan menyebabkannya mudah diganggu dan sekiranya berlaku, ia akan menjejaskan tujuannya untuk pengukuhan demokrasi.*Fazreen Kamal turut menyumbang kepada laporan ini.


Paderi nafi bukan Melayu, umat Kristian ditindas di Kelantan

Seorang paderi di Kelantan menafikan persepsi kononnya kaum bukan Melayu dan mereka yang bukan beragama Islam akan ditindas sekiranya hidup di bawah kerajaan pimpinan PAS.
Paderi Lim Khet Keang dari Gereja Presbyterian Kota Bharu, berkata sejak menetap di Kelantan pada usia 10 tahun, dia tidak pernah berdepan sebarang gangguan untuk mempraktikkan ajaran agama Kristian meskipun 95% daripada penduduk negeri yang ditadbir oleh PAS itu adalah Melayu-Islam.
Malah, katanya, hubungan antara umat Islam dan bukan Islam di negeri itu sebenarnya mesra, tidak seperti yang digambarkan netizen di media sosial.
Beliau berkata, keharmonian ini bagaimanapun hanya akan berhasil apabila kedua-dua pihak saling memahami dan menghormati antara satu sama lain.
"Bagi umat Kristian di sini baik-baik sahaja. Umat Islam di sini menghormati kami," kata Lim yang kini berusia 56 tahun kepada MalaysiaNow.
"Mungkin kerana mereka (umat Islam) tidak melihat kami sebagai ancaman memandangkan kaum bukan Melayu hanya dalam 3% di Kelantan."
Ketika rakyat sedang menantikan perkembangan terkini mengenai pembentukan kerajaan Persekutuan baru dan pengumuman pelantikan perdana menteri ke-10 antara Muhyiddin Yassin dan Anwar Ibrahim, suasana di media sosial terus "meriah" apabila penyokong kedua-dua pihak terus berbalah mempertahankan parti dan calon pilihan mereka.
Memandangkan PAS merupakan parti yang memperoleh kerusi tertinggi di Parlimen terdapat segelintir pihak yang meluahkan kebimbangan terutamanya di media sosial sekiranya Perikatan Nasional (PN) dipilih menjadi kerajaan Persekutuan.
Berdasarkan tinjauan MalaysiaNow di media sosial, ramai menggunakan kerajaan PAS di Kelantan sebagai contoh untuk memberi gambaran mengapa mereka tolak parti itu.
Mengulas mengenai perkara ini, Lim berkata tidak adil untuk mengkritik PAS berdasarkan pendirian mereka untuk menegakkan ajaran Islam, sebaliknya orang ramai berhak menolak parti itu sekiranya menilai dari aspek pembangunan.
"Tiada isu agama atau perkauman di sini.
“Cuma pembangunan tidak dinafikan agak perlahan berbanding negeri-negeri lain," kata Lim yang sudah menjadi paderi lebih 30 tahun di negeri itu.
Tambah beliau komuniti itu juga sudah wujud sejak 1938 dan tidak pernah berdepan masalah untuk mengamalkan ajaran agama mereka sehingga hari ini.
Dalam pada itu Lim terbuka untuk menerima sama ada Muhyiddin Yassin atau Anwar Ibrahim sebagai perdana menteri seterusnya dengan syarat mereka mengutamakan perpaduan dan keharmonian.
"Tak kisah siapa jadi PM kerana sekarang kerajaan dilihat agak lemah.
"Justeru kita mesti utamakan pembangunan ekonomi dan menjaga kepentingan rakyat sekiranya ingin terus maju ke depan," tambah beliau.


Perkhidmatan ambulans KKM, APM tak capai sasaran, menurut Laporan Ketua Audit Negara

Perkhidmatan ambulans bagi Kementerian Kesihatan (KKM) dan Angkatan Pertahanan Awam Malaysia (APM), tidak mencapai sasaran berdasarkan audit yang dijalankan bermula pada tahun 2017 hingga 2021.
Menurut Laporan Ketua Audit Negara (LKAN) 2021 Siri 2 memaklumkan, KKM hanya mencapai 41.8 peratus berbanding indeks prestasi utama (KPI) yang ditetapkan iaitu 50 peratus.
“Sementara itu, APM pula sebanyak 86.5 peratus berbanding sasaran KPI iaitu 100 peratus. Manakala Jabatan Bomba dan Penyelamat Malaysia (JBPM) telah mencapai dan melebihi sasaran iaitu 65.1 peratus,” menurut laporan LKAN 2021 Siri 2 hari ini.
Laporan itu menyatakan beberapa kelemahan yang telah dikenal pasti dan perlu diberi perhatian oleh pihak KKM dan APM, iaitu antaranya kelemahan pengurusan mengaktifkan berdekatan kejadian, pembekalan ambulans di bawah peruntukan darurat lewat 10 bulan daripada tarikh pembekalan yang diluluskan.
Susulan itu, pihak audit telah mengesyorkan supaya pihak KKM dan APM, untuk merangka kaedah yang sesuai dan munasabah dalam menetapkan KPI yang hendak dicapai berdasarkan jarak dan kapasiti aset.
“Selain itu, mengkaji semula penempatan ambulans di hospital atau klinik kesihatan dan Pusat Kawalan Operasi Daerah (PKOD) mengikut lokasi kejadian, bagi memastikan KPI yang ditetapkan tercapai.
“Seterusnya, KKM perlu memastikan proses pembaharuan kontrak dilaksanakan sebelum kontrak tamat, bagi mengelakkan berlaku isu pecah kecil pembayaran,” menurut laporan itu.
Walau bagaimanapun menurut laporan itu, secara keseluruhan perkhidmatan ambulans di Malaysia yang dilaksanakan oleh KKM, APM dan JBPM, adalah memuaskan.


MCA terkejut Annuar Musa dipecat sebagai setiausaha agung BN

MCA terkejut dengan makluman pemecatan setiausaha agung Barisan Nasional (BN) Annuar Musa, yang hanya diketahui melalui laporan media awal hari ini.Parti komponen BN itu terkilan kerana keputusan tersebut tidak pernah dibincangkan secara bersama dengan parti komponen lain ataupun melalui Dewan Tertinggi BN.“Pada hemat parti MCA, sebarang pelantikan ke jawatan dalam BN, ianya perlu dibuat berlandaskan Perlembagaan BN dan secara konvensinya pencalonan ini haruslah dibentangkan serta dipersetujui secara konsensus di dalam Mesyuarat Dewan Tertinggi BN.“Begitu juga dengan sebarang pemecatan mana-mana pihak daripada jawatan seperti setiausaha agung dan bendahari agung BN,” tulis kenyataan itu.Awal hari ini, BN memecat setiausaha agungnya, Annuar kerana dikatakan tidak selari dengan suara parti tunjangnya Umno dan dilihat cenderung “bersuara” untuk Bersatu pimpinan Perdana Menteri Muhyiddin Yassin.Jawatan itu kini diambil alih Setiausaha Agung Umno Ahmad Maslan.Sehingga kini, Annuar hanya menyeru ahli parti dan para penyokong untuk bertenang susulan perkhabaran tersebut dan enggan mengulas lanjut mengenainya,.“Tempoh bertenang,” tulis ahli Parlimen Ketereh itu di Twitter.Dalam ciapannya itu, Annuar turut memuat naikkan paparan skrin mesej yang dihantarnya kepada Presiden Umno Ahmad Zahid Hamidi.“DS Presiden, saya diberitahu oleh media, saya dipecat sebagai SUA BN dan SU MN. Saya ucapkan terima kasih atas kesempatan berkhidmat dikedua-dua jawatan tersebut sebelum ini.”Beliau dijangka mengadakan satu sidang media esok, di Kementerian Wilayah Persekutuan, Putrajaya sebagai respons terhadap keputusan itu.


Lawatan menteri luar China beri pelbagai manfaat kepada Malaysia

Hubungan diplomatik Malaysia-China dimeterai sejak 1974.Berpegang kepada semangat kesaksamaan, kepercayaan dan saling menghormati sepanjang 46 tahun, persahabatan dua negara ini mencoret sejarah kerjasama yang amat berjaya merangkumi pelbagai bidang.Malah, hasil usaha kementerian luar pimpinan Hishammuddin Hussein sejak Mac lalu, hubungan Malaysia-China semakin akrab seterusnya membawa kepada kerjasama dalam memerangi Covid-19, memperkukuh semula ekonomi, dan perancangan kerjasama pasca pandemik.China menjadi antara negara penyumbang sumbangan bantuan Covid-19 terbesar kepada Malaysia.China juga negara pertama menghantar pasukan perubatannya ke Malaysia bagi membantu barisan hadapan negara kita perangi Covid-19.Menteri Luar China Wang Yi menjadi salah seorang menteri luar terawal menghubungi Hishammuddin pada hari pertama beliau di Wisma Putra.Baru-baru ini, Wang Yi juga menjadi menteri luar pertama mengadakan lawatan rasmi ke negara ini untuk bertemu Hishammuddin.Lawatan ini diadakan dengan mematuhi Prosedur Operasi Standard (SOP) pencegahan Covid-19 yang amat ketat seperti ketetapan Kementerian Kesihatan Malaysia (KKM).Biarpun singkat dan perlu patuhi SOP ketat, namun lawatan ini amat berjaya.Menerusi pertemuan empat mata antara Hishammuddin dan Wang Yi, Malaysia-China mencapai beberapa kesepakatan yang memberi manfaat besar kepada kedua-dua negara khususnya Malaysia.Paling utama, China bersetuju mengutamakan Malaysia sebagai negara penerima vaksin Covid-19 mereka sebaik sahaja ia berjaya dibangunkan.Keputusan China ini sejajar dengan perancangan Wisma Putra menerusi kerjasama Kementerian Sains, Teknologi dan Inovasi serta KKM untuk menjadikan Malaysia sebagai “first mover advantage” dalam menerima vaksin Covid-19.Ada sebahagian rakyat bertanya, apa pulangan yang diterima China menerusi pemberian vaksin ini?Pulangannya ialah, Malaysia bersetuju memenuhi hasrat China untuk membeli 1.7 juta tan minyak sawit negara kita hingga tahun 2023.Pembelian ini bukan sahaja memberi manfaat kepada China dari sudut keperluan minyak sawit mereka, tetapi juga berupaya meningkatkan ekonomi negara dan mengukuhkan Felda.Paling utama, China bersetuju mengutamakan Malaysia sebagai negara penerima vaksin Covid-19 mereka sebaik sahaja ia berjaya dibangunkan.Lebih bermakna, kesepakatan ini bakal memanfaatkan seramai lebih 650,000 pekebun kecil sawit dan 112,635 peneroka Felda di seluruh negara.Tidak hanya vaksin dan pembelian minyak sawit, Malaysia dan China turut bersetuju – memeterai memorandum persefahaman behubung kerjasama pasca Covid-19, mewujudkan Jawatankuasa Peringkat Tertinggi berhubung kerjasama pasca Covid-19 yang akan dipengerusikan menteri luar kedua-dua negara, dan China komited untuk menggalakkan pihak perusahaannya meningkatkan jumlah import minyak sawit dan produk lain yang dihasilkan Malaysia.Amat jelas, kesepakatan ini bukan sahaja membuktikan penghormatan China terhadap Malaysia.Malah, ia menyerlahkan kepada dunia biarpun Malaysia sebuah negara yang kecil dan sedang membangun namun tetap mempunyai pengaruh serta berperanan penting kepada negara maju dan kuasa besar.Malaysia juga sebuah negara yang mempunyai prinsip dan pendirian teguh.Prinsip dan pendirian ini tidak berganjak walaupun kita perlu berhadapan dengan negara kuasa besar.Misalnya dalam isu pembukaan sempadan, China ada menyatakan hasrat untuk memulakan inisiatif Laluan Hijau Timbal Balik (Reciprocal Green Lane) dengan negara kita bagi membolehkan rakyat kedua-dua negara memasuki China dan Malaysia atas tujuan rasmi dan penting.Bagaimanapun, Malaysia bertegas untuk tidak akan melaksanakan inisiatif ini selagi situasi Covid-19 belum benar-benar reda.Dalam isu Laut China Selatan, pendirian Malaysia kekal teguh.Dalam beberapa bulan ini sahaja Malaysia beberapa kali menyuarakan ketegasan perairan berkenaan mesti kekal sebagai perairan keamanan dan berdagangan.Sebarang perbezaan serta pertikaian di perairan berkenaan perlu ditangani menerusi dialog dan jalan rundingan. Malaysia juga bertegas dalam melindungi kepentingan dan haknya di Laut China Selatan.Malaysia bukan negara yang gemar memilih kaedah ketenteraan namun Malaysia konsisten mengemukakan nota bantahan kepada negara yang mana kapal mereka menceroboh perairan negara kita.Malaysia juga tidak akan melayan sebarang tuntutan pihak asing ke atas perairan negara.Jika kita layan, maka secara tidak langsung kita mengiktiraf tuntutan nereka.Justeru, melayan tuntutan tidak akan Malaysia lakukan sampai bila-bila.Pendekatan Malaysia di dalam isu kedaulatan (sovereignty) dan hak kedaulatan (sovereign rights) konsisten.Kita tidak memihak kepada mana-mana kuasa besar.Malaysia akan terus komited untuk mencapai penyelesaian damai disamping menjunjung kedaulatan negara Malaysia.Kepentingan negara akan tetap kerajaan pertahankan sebaik mungkin walau dengan negara manapun kita bekerjasama.Namun demikian, Malaysia dan China akan terus mengharungi susah senang demi mencapai pelbagai lagi manfaat bersama.Bak kata pepatah Melayu, “Berat Sama Dipikul, Ringan Sama Dijinjing,” “Bukit sama didaki, lurah sama dituruni.”*Penulis ialah Felow (Kajian Dasar Luar Negara dan Keselamatan), Institut Kajian Strategik dan Antarabangsa (Isis Malaysia).*Tulisan ini merupakan pandangan penulis dan tidak semestinya mencerminkan pendirian MalaysiaNow.


Umno fail notis tidak teruskan rayuan tuntut wang RM116.7 juta

Umno memfailkan notis untuk tidak meneruskan rayuan terhadap keputusan Mahkamah Tinggi berhubung samannya bagi menuntut semula wang berjumlah RM116.7 juta yang disita polis semasa serbuan di Pavilion Residences.“Kami telah diarahkan oleh Umno memfailkan notis untuk tidak meneruskan rayuan yang telah dilakukan pada Isnin lepas (30 Ogos) atas alasan ia kini bersifat akademik,” kata peguam Tania Scivetti dalam mesej di aplikasi WhatsApp kepada Bernama.Beliau berkata kes saman membabitkan RM116.7 juta itu sudah selesai selain ia adalah isu sama membabitkan OBYU Holdings Sdn Bhd.Dalam kes OBYU Holdings, wang berjumlah RM114 juta yang disita daripada Pavilion Residences telah dikembalikan kepada bekas Perdana Menteri Najib Razak dan Umno susulan keputusan kerajaan untuk tidak memfailkan rayuan terhadap keputusan Mahkamah Tinggi menolak permohonannya untuk melucut hak wang itu.Sejumlah RM114 juta disita semasa serbuan polis ke atas satu unit kondominium mewah di Pavilion milik OBYU Holdings yang didakwa diseleweng daripada 1Malaysia Development Bhd (1MDB).Berdasarkan senarai mahkamah, rayuan itu dijadual didengar oleh Mahkamah Rayuan hari ini. Bagaimanapun, ia telah dikeluarkan susulan pemfailan notis untuk tidak meneruskan rayuan itu.Pada 21 Mac 2019, Mahkamah Tinggi membenarkan permohonan polis dan kerajaan Malaysia untuk membatalkan saman yang difailkan Umno bagi menuntut agar wang sebanyak RM116.7 juta dipulangkan kepada parti politik itu.Penyataan tuntutan Umno antara lain memohon deklarasi bahawa penggeledahan dan penyitaan yang dilakukan pada 17 Mei 2018 di premis terbabit di Tower B, Pavilion Residences, Jalan Raja Chulan adalah salah di sisi undang-undang.Parti itu menamakan timbalan pengarah (risikan/operasi) Jabatan Siasatan Jenayah Komersial (JSJK) Bukit Aman Senior Asisten Komisioner Mohd Sakri Arifin, Penolong Pesuruhjaya Polis JSJK R Rajagopal, Pengarah JSJK Bukit Aman Amar Singh Ishar Singh, Ketua Polis Negara Mohamad Fuzi Harun dan kerajaan sebagai defendan.Umno turut memohon perintah agar wang berjumlah RM43.3 juta iaitu perbezaan jumlah RM160 juta dan RM116.7 juta dipulangkan kepada parti itu.


Agensi Medac tidak ambil tindakan undang-undang usahawan gagal lunas pinjaman

Agensi di bawah kementerian pembangunan usahawan dan koperasi (Medac) tidak akan mengambil tindakan undang-undang terhadap usahawan yang tidak dapat membayar balik pinjaman mereka buat masa ini.Menteri berkenaan Noh Omar berkata ini bukan masanya untuk melakukan langkah sedemikian, sebaliknya usahawan terjejas akibat pandemik Covid-19 perlu dibantu agar mereka dapat meneruskan kelangsungan hidup.“Kita tidak akan ambil tindakan undang-undang, bukan masanya. Nak bagi bankrap ke, gulung tikar ke, tak boleh. Kalau nak buat lepas enam bulan nanti baru kita buat, sekarang bukan masanya,” katanya ketika menggulung perbahasan Rang Undang-undang Perbekalan 2022 (Bajet 2022) peringkat jawatankuasa bagi Medac di Dewan Rakyat hari ini.Beliau berkata kementerian memahami keadaan usahawan yang terjejas teruk akibat pandemik Covid-19 dan kini dalam proses membangunkan semula perniagaan mereka setelah pelbagai kelonggaran diberikan kerajaan.Sementara itu katanya agensi di bawah Medac juga diseru mengurangkan karenah birokrasi bagi meluluskan pinjaman kepada usahawan yang memerlukan pembiayaan untuk memperbaiki perniagaan mereka.“Kita akan tambah baik, saya boleh bantu melalui agensi di bawah kementerian saya, CTOSS, CRISS ke, tidak perlu diambil kira. Begitu juga jangan dikenakan apa-apa caj atau interest,” katanya.Mengenai masa depan bakal usahawan yang menjalani kursus dengan Medac, Noh berkata pihak kementerian berusaha agar mereka terus diberi geran untuk memulakan perniagaan sebaik tamat kursus, bukan hanya mendapat sijil.Jika geran tidak mencukupi mereka boleh diberikan pinjaman di bawah Tabung Ekonomi Kumpulan Usaha Niaga (Tekun), katanya.Sementara itu Noh berkata setakat tiga bulan lepas Medac telah membantu 220,241 usahawan dan koperasi memulihkan perniagaan mereka, melepasi sasaran asal iaitu 188,345 usahawan.Dewan Rakyat kemudian meluluskan anggaran perbelanjaan mengurus berjumlah RM195,036,300 kepada Medac selepas 22 Ahli Parlimen membahaskan rang undang-undang itu pada peringkat jawatankuasa.


Tentera Myanmar isytihar darurat selama setahun

Tentera Myanmar hari ini, mengisytiharkan darurat selama setahun dan melantik Panglima Angkatan Tentera Jeneral Ming Min Aung Hlaing sebagai pemangku Presiden.Ia diumumkan selepas tentera menahan Kaunselor Aung San Suu Kyi, Presiden Myanmar U Win Myin dan pegawai kanan lain pagi tadi.Pengumuman di siaran milik tentera, TV Myawaddy, menjelaskan langkah itu perlu bagi menjaga “kestabilan” negara, selain mendakwa suruhanjaya pilihan raya negara itu gagal menangani “penyelewengan besar” dalam pilihan raya, pada November lalu.Pengisytiharan ditandatangani Naib Presiden Pertama U Myint Swe, yang bertugas sebagai pemangku presiden, seperti diumumkan di TV Myawady.Kenyataan itu juga berkata, kuasa negara akan diserahkan kepada Aung Hlaing.Suu Kyi, U Win Myint dan beberapa pegawai kanan lain parti pemerintah, Parti Liga Demokrasi Kebangsaan (NLD) ditahan tentera, awal pagi tadi.Sejak beberapa minggu lalu, tentera Myanmar menuduh berlaku penipuan dalam pilihan raya umum November lalu, yang menyaksikan parti pemerintah, NLD pimpinan Suu Kyi menang besar.Myanmar yang baru sedekad keluar selepas hampir 50 tahun diperintah tentera, masih berada di bawah sistem demokrasi dikawal ketat jeneral tentera walaupun pada hakikatnya berkongsi kuasa dengan pentadbiran dipilih rakyat.Wakil rakyat baru dijangka bersidang di Parlimen hari ini.Pemilihan pada November lalu adalah pilihan raya demokratik yang kedua di Myanmar sejak negara itu keluar daripada regim pemerintahan diktator 49 tahun.Seperti diharapkan, Suu Kyi, tokoh sangat dikenali di Myanmar dan partinya menyapu bersih pilihan raya, sekali gus meneruskan pentadbiran mereka selama lima tahun lagi.Bagaimanapun, tentera mendakwa terdapat 10 juta kes penipuan pemilih di seluruh negara dan mahu siasatan diadakan serta menuntut pelepasan daftar pemilih dari suruhanjaya pilihan raya bagi tujuan pengesahan.


Siklon Tropika Freddy badai Madagascar, jumlah kematian meningkat kepada 10

Sekurang-kurangnya sepuluh orang terbunuh manakala tiga lagi masih hilang selepas Siklon Tropika Freddy kembali membadai pantai barat daya Madagascar, menurut Pejabat Kebangsaan Pengurusan Risiko dan Bencana Kebangsaan (BNGRC) pada Rabu.
Secara keseluruhan 17 orang disahkan terkorban di Madagascar sejak Freddy mula melanda pulau itu pada Februari sebelum bergerak ke pantai Mozambique, lapor Xinhua.
Siklon itu kemudiannya kembali membadai pantai Malagasi hujung minggu lalu, dengan 72,351 orang di lima wilayah dilaporkan terjejas.
Seramai 24,358 penduduk hilang tempat tinggal, manakala 16,367 daripadanya telah ditempatkan di 36 pusat pemindahan sementara.
Selain itu, kira-kira 6,000 kediaman dinaiki air manakala 5,500 lagi musnah.
Siklon Tropika Freddy dijangka bergerak meninggalkan pantai barat Madagascar dan kembali melanda Mozambique menjelang akhir minggu ini.


Pemulihan ekonomi lenyap jika laksana semula PKP

Perancangan kerajaan untuk memulihkan ekonomi negara akan lenyap begitu sahaja jika Perintah Kawalan Pergerakan (PKP) dikuatkuasakan semula.Menteri Pembangunan Usahawan dan Koperasi, Wan Junaidi Tuanku Jaafar berkata melihat kepada keadaan semasa untuk memulihkan kembali ekonomi, negara tidak lagi boleh berhadapan dengan PKP.Menurut beliau, ini disebabkan proses pemulihan yang dimulakan sejak Mei dan Jun lalu dengan suntikan dana oleh pihak kerajaan melalui Penjana 1 dan 2 perlu digerakkan secara berterusan.“Kerajaan juga ingin melihat hasil ataupun impak daripada sumbangan yang diberikan melalui Penjana dan Prihatin.“Dan jika kerajaan bertindak untuk menguatkuasakan semula PKP di seluruh Negara makanya dikhuatiri segala apa yang dirancangkan akan lenyap begitu sahaja.“Saya masih ingat apa yang disebut oleh Perdana Menteri pada 4 Mei yang lepas iaitu kerajaan bakal kehilangan sebanyak 2.4 billion sehari kesan daripada pelaksanaan PKP dan perkara ini mesti dielakkan daripada berulang,” katanya dalam kenyataan media, hari ini.Bagaimanapun, Wan Junaidi berharap agar peniaga dapat mengikuti SOP yang ditetapkan oleh pihak kerajaan.Beliau turut mengharapkan agar masyarakat dapat mematuhi SOP yang telah digariskan jika tidak mahu “Abah rotan lagi” demi kebaikan semua.“Medac (Kementerian Pembangunan Usahawan dan Koperasi) melalui agensinya sedang rancak menjalankan latihan secara ‘coaching’ bagi meningkatkan motivasi PKS untuk terus menjalankan perniagaan mereka walaupun berhadapan dalam situasi yang tidak menentu kesan daripada penularan wabak Covid-19.“Semua agensi di bawah Medac telah dan sedang melaksanakan program dan aktiviti bagi menggalakkan ekonomi dalam semua bidang,” katanya lagi.Sementara itu, Wan Junaidi berkata pihaknya menyambut baik keputusan kerajaan melalui pengumuman yang dibuat oleh Perdana Menteri, Muhyiddin Yassin berhubung tindakan kerajaan dalam mengawal penularan wabak Covid-19 selepas berakhirnya Pilihan Raya Negeri Sabah (PRN) baru-baru ini.“Saya amat berterima kasih kepada kerajaan yang diterajui oleh Muhyiddin kerana tidak melaksanakan kembali PKP di seluruh negara.“Tetapi mengambl tindakan secara kawalan setempat melalui sekatan pergerakan bagi kawasan-kawasan tertentu terutamanya di daerah yang berada dalam kategori zon merah yang kebanyakannya berada di negeri Sabah,” katanya.


PBB jangka 6.2 juta penduduk Sri Lanka bakal hadapi krisis makanan

Lebih 6.2 juta orang di Sri Lanka berdepan masalah kekurangan makanan, dan keadaan dijangka bertambah buruk melainkan masalah itu ditangani dengan bantuan sosial dan mekanisme sokongan sara hidup.
"Lebih 6.2 juta orang di Sri Lanka (28% daripada penduduk) dianggarkan berdepan masalah kekurangan makanan manakala 66,000 orang lagi mengalami krisis makanan yang teruk," menurut Pertubuhan Makanan dan Pertanian Pertubuhan Bangsa-Bangsa Bersatu (FAO) dan Program Makanan Sedunia (WFP) pada Isnin dalam laporan yang dikeluarkan bersama.
Kenyataan itu turut mendedahkan bahawa isu keselamatan makanan di negara itu "mungkin terus merosot didorong oleh kekurangan barangan import, kenaikan harga barangan, masalah peluang pekerjaan dan hasil tanaman yang berkurangan, lapor Sputnik.
PBB menjangkakan keadaan di Sri Lanka mungkin bertambah buruk pada Oktober 2022 hingga Februari 2023.
Kerajaan dan rakan kongsi harus menyediakan sokongan kepada rakyat melalui program bantuan makanan dan program sara hidup, menurut laporan itu.
Sri Lanka berdepan krisis ekonomi paling teruk sejak negara itu mencapai kemerdekaan daripada British pada 1948.
Situasi itu berpunca daripada kekurangan mata wang asing dan jumlah ketibaan pelancong asing merosot akibat pandemik Covid-19.
Pandemik itu juga telah memberi kesan negatif terhadap kiriman wang daripada warga Sri Lanka yang bekerja di luar negara.
Negara itu turut berdepan isu kekurangan makanan dan keperluan asas yang teruk, termasuk bahan api dan gas.


Perlembagaan tak halang penukaran kerajaan, kata Azmin

Menukar kerajaan bukanlah sesuatu yang luar biasa atau dilarang selain ianya dibenarkan oleh Perlembagaan, kata  Mohamed Azmin Ali, ketika spekulasi bertiup kencang kerajaan Anwar Ibrahim hilang sokongan.
Ahli Dewan Undangan Negeri (Adun) Bukit Antarabangsa itu berkata, peruntukan Perlembagaan membolehkan sesebuah kerajaan itu dirombak apabila gagal untuk memenuhi aspirasi rakyat.
"Mereka (kerajaan) lebih banyak bercakap daripada bertindak, seolah-olah terputus daripada realiti, situasi, keluhan dan masalah rakyat di bawah," kata pengerusi Perikatan Nasional (PN) Selangor itu kepada pemberita di Gombak, Selangor hari ini.
Awal minggu ini heboh desas-desus terdapat gerakan untuk menumbangkan kerajaan pimpinan Anwar, menimbulkan pelbagai spekulasi di media sosial.
Ia selepas Ahli Majlis Pimpinan Tertinggi Bersatu, Muhammad Faiz Na'aman yang memuat naik catatan: "126 dah.. jika benar Alhamdulillah" di laman sosial Facebook.
Catatan itu mencetuskan persoalan yang mana ia dianggap sebagai bayangan bahawa gerakan itu bukan sekadar spekulasi.
Azmin yang mengulas mengenai perkara itu, menyifatkan ia sebagai keluhan daripada rakyat disebabkan kerajaan gagal untuk menyelesaikan pelbagai isu sedang dihadapi termasuk kos sara hidup dan ekonomi.
"Maka keluhan ini akan diterjemahkan dalam bentuk tindakan dalam kalangan pemimpin, ahli Parlimen mewakili rakyat di kawasan masing-masing.
"Selagi ianya terikat dengan peruntukan perlembagaan undang-undang, ianya boleh dilakukan,” katanya.
Azmin bagaimanapun enggan mengulas apabila ditanya, bilakah kerajaan pimpinan Anwar akan tumbang.
Sementara itu, Timbalan Presiden Bersatu, Ahmad Faizal Azumu, menafikan PN sedang menggerakan usaha mengumpul Akuan Bersumpah (SD) untuk membentuk kerajaan Persekutuan atau memilih Ketua Pembangkang, Hamzah Zainudin sebagai perdana menteri.
Katanya, fokus pada masa ini tertumpu kepada usaha mempertahankan kerajaan di Kelantan, Terengganu dan Kedah serta mencari strategi untuk menawan negeri dikuasai Pakatan Harapan (PH) seperti Pulau Pinang, Selangor dan Negeri Sembilan.
"PN tidak ada buat SD atau apa-apa. Kita cuma ada 74 kerusi (Parlimen).
“Kita sedar kita perlu jalankan tanggungjawab sebagai pembangkang, maka itu kita akan teruskan," katanya kepada pemberita pada majlis sama.


Walau wujud kebimbangan, pakar sokong vaksinasi AstraZeneca bagi warga emas

Pakar kesihatan berusaha meredakan kebimbangan orang ramai berhubung penggunaan vaksin AstraZeneca dalam Program Imunisasi Covid-19 Kebangsaan (PICK), ketika menteri penyelarasnya Khairy Jamaluddin dijangka mengumumkan hasil perbincangan lanjut dengan pihak berkuasa kesihatan mengenai kesan sampingan yang mungkin berlaku selepas suntikan vaksin itu diambil.Dalam sidang media pada Isnin, Menteri Kesihatan Dr Adham Baba berkata vaksin AstraZeneca yang dibangunkan Universiti Oxford itu adalah selamat dan berkesan serta akan digunakan untuk vaksinasi warga emas berusia 60 tahun ke atas.Beliau berkata, melalui penelitian terhadap vaksin itu, mendapati AstraZeneca yang diselubungi kontroversi kes darah beku selepas suntikan, mendapati kebaikannya melebihi keburukan.Pengumumannya itu bagaimanapun disambut orang ramai dengan rasa kebimbangan, terutama selepas beberapa negara termasuk Denmark mengambil keputusan untuk menghentikan sepenuhnya penggunaan AstraZeneca dalam program vaksinasi mereka.Namun, pakar kesihatan yang bercakap kepada MalaysiaNow menyuarakan sokongan mereka terhadap keputusan kementerian kesihatan tersebut.Ketua Pegawai Eksekutif Galen Center for Health and Social Policy Azrul Mohd Khalib berkata beliau yakin dengan keputusan Bahagian Regulatori Farmasi Negara (NPRA) yang memberikan lampu hijau bagi penggunaannya di Malaysia.Menurutnya, warga emas harus diberi vaksin, terutama jika mereka menghidap penyakit kronik.“NPRA putuskan kedua-dua vaksin Sinovac dan AstraZeneca selamat digunakan.“Ini merupakan agensi yang bertanggungjawab untuk menentukan sama ada ubat atau produk farmaseutikal boleh digunakan dengan selamat di Malaysia,” katanya.Bagaimanapun, semalam, ketika kerisauan orang ramai dilihat masih tinggi, Khairy berkata beliau akan mengadakan perbincangan lebih lanjut dengan Adham mengenai isu tersebut.“Saya perlu mengambil kira pandangan rakyat yang gusar, kita tidak mahu vaksin ini menggugat program imunisasi,” katanya.Secara umumnya, Azrul menjelaskan kebanyakan kebimbangan atau stigma berkaitan dengan vaksin adalah berdasarkan kekurangan maklumat atau pemahaman yang tidak lengkap mengenai perkara tersebut.“Penting bagi orang ramai tahu ini adalah vaksin yang selamat dan efektif.“Kemungkinan darah beku akibat mengambil pil kontraseptif sebenarnya jauh lebih tinggi daripada mengambil suntikan vaksin ini,” katanya.Vaksin AstraZeneca disifatkan sebagai “game changer” pada bulan Januari ketika pertama kali ia dilancarkan ekoran kos harganya yang mampu milik selain fakta ia tidak memerlukan suhu yang terlalu sejuk untuk penyimpanan seperti vaksin Pfizer-BioNTech dan Moderna.Ia juga menjadi produk vaksin yang menjadi tunjang inisiatif Covax, sebuah inisiatif Pertubuhan Kesihatan Sedunia (WHO) bagi memastikan negara-negara miskin dapat mengakses vaksin, dengan kosnya ditanggung penderma.Presiden Persatuan Perubatan Malaysia Dr Subramaniam Muniandy, mengakui wujud kes darah beku yang dilaporkan di United Kingdom (UK) dan Eropah dalam kalangan pesakit yang disuntik vaksin AstraZeneca.Namun, katanya, reaksi vaksin itu lebih sering berlaku pada mereka yang berusia muda, terutamanya wanita.“Kita perlu tekankan yang paling berisiko mengalami kesan sampingan bukanlah golongan tua atau rentan. Yang berisiko adalah golongan muda,” katanya kepada MalaysiaNow dan menambah walaupun dalam kes demikian, kemungkinan timbul kesan sampingan adalah sangat kecil.“Inilah sebabnya mengapa beberapa negara tidak memberikan AstraZeneca kepada mereka yang berusia di bawah 55 tahun.”Bagaimanapun, katanya, para doktor di Malaysia menyedari kemungkinan keadaan yang mungkin timbul dan tahu mengenal pasti dan merawat kes-kes tersebut dengan segera menggunakan ubat-ubatan berlesen yang sedia ada dalam negara.Subramaniam juga turut menjelaskan Malaysia masih kekurangan vaksin, dan berkata penggunaan setiap sumber yang ada adalah lebih baik demi membendung wabak tersebut.Namun, beliau mendesak kerajaan menjelaskan risiko minimum tersebut dan juga manfaatnya kepada orang ramai bagi mengurangkan kebimbangan mereka terhadap perkara itu.“Kerajaan harus menggunakan pelbagai saluran komunikasi untuk menjelaskan risiko minimum yang ada berbanding faedah yang akan diterima mereka.“Buat masa ini, orang ramai mungkin tidak mahu ambil risiko tetapi dari faedah yang diketahui secara teori sahaja,” katanya.Sebanyak 91 negara menyetujui penggunaan vaksin AstraZeneca dalam program imunisasi mereka.Agensi kesihatan antarabangsa termasuk WHO dan Agensi Ubat-Ubatan Eropah (EMA) berulang kali berkata faedah vaksin AstraZeneca melebihi risiko yang dimilikinya, termasuk dijangkiti Covid-19.Dalam pada itu, Azrul mengulangi keyakinannya terhadap AstraZeneca yang turut digunaan kementerian kesihatan dalam portfolio vaksinasinya.“Secara peribadi, jika vaksin AstraZeneca ditawarkan kepada saya, saya sedia mengambilnya,” katanya.


Bandar di seluruh China perketat sekatan Covid-19

Bandar-bandar di China dari Wuhan ke Xining di barat laut negara itu menggandakan sekatan Covid-19 dengan menutup premis bangunan dan daerah bagi mengekang penularan virus, sekali gus mengakibatkan jutaan rakyat terjejas.
Pada Khamis, negara itu mencatatkan lebih 1,000 kes Covid-19 bagi tiga hari berturut-turut di seluruh negara itu, jumlah sederhana berbanding puluhan ribu kes sehari yang menyebabkan Shanghai terpaksa berkurung sepenuhnya awal tahun ini.
Jumlah kes di negara itu kekal kecil mengikut piawaian global, namun langkah pembendungan yang dilaksanakannya sangat ketat sehingga membebankan negara ekonomi kedua terbesar di dunia itu, termasuk gangguan pasaran kewangan.
Guangzhou, bandar keempat terbesar menutup lebih banyak jalan dan kawasan kejiranan selain mengarahkan orang ramai duduk di rumah mereka ketika beberapa kawasan baru dikenal pasti berisiko tinggi bagi penularan Covid-19 yang berterusan hingga minggu keempat.
Di Wuhan, wilayah pertama penularan wabak Covid-19 pada akhir 2019 melaporkan sekitar 20 hingga 25 jangkitan baru setiap hari minggu ini.
Bagaimanapun, pihak berkuasa tempatan mengarahkan lebih 800,000 orang di satu daerah untuk tinggal di rumah sehingga 30 Oktober ini.
Pihak berkuasa juga turut melaksanakan larangan jualan daging babi di beberapa bahagian bandar itu, menurut imej dan hantaran di media sosial, selepas satu kes Covid-19 didapati berkait dengan rantaian bekalan daging babi tempatan.
Di Beijing, taman tema Universal Resort ditutup pada Rabu selepas sekurang-kurangnya seorang pengunjung disahkan positif Covid-19.
China berulang kali berikrar untuk berpegang dengan dasar sifar Covid-19 dan melaksanakan semua langkah yang perlu bagi membendung virus itu.


PN umum pelantikan pengerusi negeri, ketika pemimpin Umno sibuk berkempen tarik diri

Perikatan Nasional (PN) hari ini mengumumkan pelantikan 14 pengerusi badan perhubungan negeri, sebagai usaha mengukuhkan kedudukan gabungan itu bagi menghadapi pemimpin-pemimpin Umno yang merancang untuk menarik daripada kerajaan.Senarai pengerusi-pengerusi negeri itu termasuk menteri-menteri besar (MB) yang berada di bawah kerajaan negeri PN, yang kesemuanya terdiri daripada pemimpin daripada Bersatu dan PAS.Nama-nama lain termasuk, Perdana Menteri Muhyiddin Yassin akan memimpin negeri kelahirannya, Johor, manakala menteri kanan Azmin Ali akan menerajui Selangor, di mana sebelum ini beliau pernah menjadi MB.Pengumuman itu dibuat ketika pemimpin-pemimpin Umno akan mengadakan pertemuan dengan ketua-ketua bahagian hari ini bagi menyakinkan mereka untuk keluar daripada kerajaan PN, dengan meneruskan naratif hak parti itu diketepikan.Bekas presiden Umno Najib Razak dan penggantinya Ahmad Zahid Hamidi yang dikatakan menerajui gerakan itu, menjelang mesyuarat Majlis Tertinggi Umno esok yang akan menentukan hala tuju parti Melayu itu.Dengan 39 ahli Parlimen, Umno memerlukan tambahan angka daripada DAP, PKR dan Amanah jika ingin membentuk semula kerajaan, satu langkah yang mungkin gagal melihat kepada penolakan pemimpin-pemimpin Umno terhadap sebarang kerjasama dengan Pakatan Harapan (PH).Hubungan Umno bersama PAS juga dilihat menuju kepada perpecahan, berikutan kritikan berterusan terhadap parti Islam itu yang enggan meninggalkan PN.PN, yang terdiri daripada Bersatu, PAS dan beberapa parti di Sabah serta Sarawak, ditubuhkan pada Februari tahun lepas, menyatukan parti-parti politik bagi memberikan sokongan kepada Muhyiddin untuk membentuk kerajaan selepas PH tumbang.Umno dan Gabungan Parti Sarawak bukan sebahagian daripada gabungan itu walaupun menyatakan sokongan mereka kepada kerajaan PN.Senarai lengkap pengerusi badan perhubungan negeri PN:Johor: Muhyiddin YassinTerengganu: Ahmad Samsuri MokhtarSelangor: Azmin AliKelantan: Ahmad YakobPerak: Ahmad Faizal AzumuKedah: Muhammad Sanusi NorSabah: Hajiji NoorPahang: Saifuddin AbdullahNegeri Sembilan: Eddin Syazlee ShithPenang: Shabudin YahayaPerlis: Mohd Shukri RamliMelaka: Rafiq NaizamohideenSarawak: Jaziri Alkaf Abdillah SuffianWilayah Persekutuan: Muhammad Suhaimi Yahya


Najib mulakan rayuan sabitan kes libat skandal 1MDB

Bekas perdana menteri Najib Razak hari ini memulakan rayuan terhadap sabitan kes rasuah dan hukuman penjara 12 tahun yang berkaitan dengan skandal berbilion dolar membabitkan 1MDB.Najib didapati bersalah tahun lalu atas semua pertuduhan dalam beberapa perbicaraan  yang dihadapinya berkaitan dana negara 1MDB.Pemimpin berusia 67 tahun itu masih bebas dengan ikat jamin.Kroni-kroni beliau juga turut dijatuhi pertuduhan menggelapkan berbilion dolar dari syarikat tersebut untuk membeli pelbagai barangan termasuk hartanah dan karya seni.Hari ini, Najib hadir di Mahkamah Rayuan tanpa sebarang ulasan kepada pemberita.“Ada ceroboh dalam perbicaraan yang adil..,” kata peguam pembelaan Muhammad Shafee Abdullah di kamar mahkamah hari ini.“Kita ada masalah, jadi kita kena depani masalah ini.”Kemarahan terhadap skandal itu memainka peranan besar dalam kekalahan Barisan Nasional dalam PRU14. Najib kemudian ditahan dan kemudian dijatuhi pertuduhan di mahkamah berhubung skandal tersebut.Selepas perbicaraan yang lama, Najib didapati bersalah kerana salah guna kuasa, pengubahan wang haram dan pecah amanah berhubung RM42 juta (AS$10.1 juta) dari 1MDB ke akaun banknya.Selain hukuman penjara, beliau juga berdepan kompaun sebanyak hampir AS$50 juta. Beliau bagaimanapun menafikan semua pertuduhan tersebut.Semasa rayuan, yang akan berlangsung hingga 22 April ini, peguam Najib akan membentangkan pembelaan bahawa ahli Parlimen Pekan itu tidak mengetahui transaksi ke dalam akaunnya.Pihak pembelaan juga dijangka akan menggambarkan beliau sebagai mangsa dan akan meletakkan kesalahan itu kepada Low Taek Jho – orang paling penting dalam skandal yang turut menjalani pendakwaan di Amerika Syarikat dan Malaysia – sebagai dalang utama skandal tersebut.Low, yang masih tidak diketahui lokasinya, juga tidak mengakui kesalahan tersebut.Sekiranya rayuan Najib gagal, beliau hanya memiliki peluang terakhir bagi mencabar keputusan itu di Mahkamah Tinggi Malaysia.Sabitan hukuman Najib itu masih kekal walaupun partinya kembali memegang kuasa pentadbiran di bawah Perikatan Nasional selepas Pakatan Harapan (PH) diketuai Dr Mahathir Mohamad jatuh tahun lalu.Jumlah yang terlibat dalam kes pertamanya masih sedikit berbanding perbicaraan keduanya yang tertumpu pada pertuduhan memperolehi lebih dari AS$500 juta secara haram.


BN sekali lagi tegaskan bergerak solo hadapi PRU15

Barisan Nasional (BN) kekal dengan keputusan untuk bergerak solo bagi menghadapi Pilihan Raya Umum Ke-15 (PRU15).
Timbalan Pengerusi BN Mohamad Hasan berkata parti gabungan itu akan berusaha keras untuk memenangi seberapa banyak kerusi di Parlimen untuk membentuk kerajaan sendiri pada PRU15.
Bagaimanapun, beliau yang juga pengarah Pilihan Raya BN berkata jika keputusan menunjukkan sebaliknya, pihaknya sedia berunding dengan parti lain untuk menubuhkan kerajaan yang mantap dan stabil demi kemakmuran rakyat.
"Walaupun ramai orang kata bahawa kami akan pergi dengan parti itu, parti ini pada PRU15, BN masih kekal dengan keputusan untuk pergi secara solo dengan disokong oleh parti rakan.
"Selepas pilihan raya kami tengoklah, kalau menang dan dapat tubuh sendiri kerajaan... Alhamdulillah. Jika tidak, keputusan parti akan tentukan dengan siapa kami perlu berunding untuk bentuk kerajaan yang mantap," katanya pada Pelancaran Jentera PRU15 BN Negeri Terengganu di Pantai Penunjuk, di Kijal.
Mohamad berkata antara kriteria yang ditetapkan untuk pemilihan parti yang akan membentuk gabungan itu nanti ialah yang mempunyai titik persamaan dan agenda perjuangan sama dengan BN.
Ia bagi memastikan persefahaman antara mereka seterusnya mewujudkan suasana politik yang stabil dalam negara, katanya.
"Kita tak mahu rakyat terus jadi mangsa pergolakan politik...cukup-cukuplah. Empat tahun ini negara kita masih tak ke mana sedangkan negara lain yang lebih teruk diserang Covid-19 berbanding kita telah melonjak prestasi (ekonomi) kerana ramai pelabur asing datang melabur disebabkan politik yang stabil," katanya.
Sebelum ini, melalui laporan daripada media tempatan, para penganalisis politik memberi bayangan tiada mana-mana gabungan parti akan meraih kemenangan secara majoriti pada PRU15 dan penggabungan antara parti yang menang diperlukan bagi membentuk kerajaan pusat.
Dalam perkembangan lain, Mohamad berkata permohonan Parti Bangsa Malaysia (PBM) untuk menyertai BN akan dibincangkan pada Mesyuarat Dewan Tertinggi BN Isnin ini.
"Perkara ini perlu diputuskan secara konsensus. Semua parti perlu bersetuju sebulat suara," katanya.
Turut hadir Setiausaha Agung BN Zambry Abdul Kadir dan Pengerusi BN Terengganu Ahmad Said.


4 warga Thailand akan didakwa berhubung penemuan kubur, kem penyeludupan pada 2015

Empat warga Thailand akan berdepan pertuduhan di mahkamah Jumaat ini berhubung penemuan kubur besar-besaran dan kem yang disyaki pemerdagangan manusia pada 2015 di sempadan negara itu dengan Thailand, kata Menteri Dalam Negeri Saifuddin Nasution Ismail.
Hutan tebal di selatan Thailand dan utara Malaysia telah menjadi tempat persinggahan utama penyeludup yang membawa orang ke Asia Tenggara menggunakan bot – kebanyakan mereka orang Islam Rohingya yang melarikan diri daripada penindasan di Myanmar dan kem pelarian di Bangladesh.
Penemuan kem dan kubur di sebelah sempadan Thailand pada 2015 itu menyebabkan pihak berkuasa di Thailand membanteras aktiviti penyeludupan manusia, tetapi mendorong para penyeludup melarikan diri ke laut bersama ribuan pendatang menuju ke kawasan sempadan dengan bot yang sesak.
Empat orang yang dikehendaki berhubung siasatan kedua-dua negara terhadap kem yang ditemui pada 2015 telah diekstradisi dari Thailand minggu ini, dan dijangka didakwa pada Jumaat di Mahkamah Sesyen di Perlis, kata Saifuddin dalam satu kenyataan hari ini.
Saifuddin tidak menyatakan apa pertuduhan yang akan dihadapi oleh keempat-empat warga Thailand itu tetapi menegaskan bahawa Malaysia "komited untuk mengekalkan keselamatan sempadan dan memandang serius isu jenayah rentas sempadan, khususnya pemerdagangan manusia dan penyeludupan migran".
Menurut Saifuddin, empat individu itu adalah antara sepuluh warga Thailand yang dicari Malaysia untuk diekstradisi sejak 2017 sebagai sebahagian daripada siasatannya terhadap kem sempadan.
Malaysia pada 2019 melancarkan siasatan awam sama ada pihak berkuasa salah mengendalikan siasatan ke atas 139 kubur dan lebih 12 tapak perkhemahan yang disyaki dikendalikan oleh kumpulan penyeludupan manusia.
Siasatan itu mendapati kelemahan di pihak rondaan sempadan tetapi menyimpulkan bahawa tiada pegawai penguat kuasa Malaysia, penjawat awam atau penduduk tempatan terlibat dalam sindiket pemerdagangan manusia dan penyeludupan migran, menurut laporan yang diterbitkan di laman web Kementerian Dalam Negeri.


Azmin lawat SpaceX menjelang pelancaran perkhidmatan Starlink di Malaysia

Menteri Perdagangan Antarabangsa dan Industri Mohamed Azmin Ali hari ini bertemu dengan wakil Starlink yang merupakan syarikat berkait SpaceX dan turut dibawa melawat ke kemudahan pembuatan SpaceX dalam misi perdagangannya di Amerika Syarikat (AS).Semasa kunjungannya, Azmin bertemu dengan Andrew Matlock, Jonathan Hofeller, Samuel Gibbs dan Rebecca Hunter dari Starlink.Memuji visi syarikat tersebut yang mahu menyediakan akses internet melalui teknologi satelit, terutama di kawasan pedalaman dan luar bandar, beliau berkata misi “Connecting the Unconnected” sejajar dengan matlamat Malaysia dalam usaha merapatkan jurang digital.“Tujuan akhir (daripada usaha itu) adalah untuk mencapai sebuah masyarakat digital yang inklusif, tanpa meninggalkan sesiapa pun sejajar dengan Wawasan Kemakmuran Bersama 2030,” katanya.“Penyelesaian (yang ditawarkan) Starlink memberikan potensi besar kepada rakyat Malaysia, ia dapat meningkatkan akses kepada pendidikan, menyediakan lebih banyak peluang pekerjaan berkaitan internet, perkongsian maklumat yang pantas dan banyak lagi, sekali gus memupuk #KeluargaMalaysia yang lebih inklusif.“Kami sangat mengalu-alukan kehadiran SpaceX dan Starlink di Malaysia bagi perkhidmatan internet satelit terbaik yang boleh dinikmati rakyat Malaysia untuk menjadi lebih produktif, inovatif, cekap dan berdaya saing, membolehkan kemudahan internet yang mantap untuk pengguna di seluruh negara.”Starlink adalah perkhidmatan internet satelit di mana operasinya dijalankan syarikat yang diasaskan Elon Musk, SpaceX.Ia menyediakan akses internet satelit ke lebih 30 buah negara.


Bagaimana bahasa Melayu terlepas peluang menjadi besar

Menteri Pendidikan, Kebudayaan, Penyelidikan dan Teknologi Indonesia Nadiem Makarim menolak cadangan Malaysia untuk menjadikan bahasa Melayu, sebagai bahasa rasmi kedua Asean.Perkara ini menjadi perbincangan berhari-hari dalam media sosial.Dalam sejarah, bahasa Melayu Malaysia dan Indonesia pernah terlepas peluang untuk menjadi bahasa besar.Pada tahun 1972, ejaan Bahasa Malaysia dan Bahasa Indonesia berjaya diseragamkan.Pelaksanaannya dilakukan secara berperingkat tetapi di sekolah, ia digunakan dengan serta-merta.Ketika itu istilah Bahasa Malaysia digunakan untuk merujuk kepada bahasa Melayu Malaysia.Walaupun bukan istilah rasmi kerana dalam Perlembagaan ia disebut sebagai bahasa Melayu, tetapi nama itu digunakan secara meluas oleh kerajaan dan masyarakat termasuk di sekolah-sekolah.Istilah Bahasa Malaysia digunakan mulai tahun 1969 dan dari tahun 1986, ia kembali menjadi bahasa Melayu.Pada tahun 1972, saya berada di tingkatan satu.Mata pelajaran Bahasa Melayu dipanggil Bahasa Malaysia.Pada kulit buku teks juga tertulis perkataan Bahasa Malaysia.Di dalamnya ia masih menggunakan ejaan lama.Tetapi guru sudah mula mengajarkan ejaan baru.Majlis perasmian penyeragaman ejaan Bahasa Malaysia dan Bahasa Indonesia yang dilakukan serentak di Kuala Lumpur dan Jakarta diadakan dalam suasana semangat persaudaraan.Kejayaan menyeragamkan ejaan itu dilihat sebagai peristiwa bersejarah yang juga memberi makna politik bahawa terdapat hubungan istimewa antara kedua negara sebagai saudara serumpun.Maknanya Malaysia dan Indonesia bukan saja berjiran tetapi adalah negara bangsa serumpun yang berkongsi bahasa dan budaya.Saya mendengar acara majlis itu melalui radio yang disiarkan secara langsung.Tentunya usaha penyeragaman ejaan itu tidak akan berjaya tanpa azam politik antara kedua negara.Kekuatan politik kedua-dua Perdana Menteri Abdul Razak Hussein dan Presiden Suharto di negara masing-masing membolehkan usaha itu.Cadangan supaya diseragamkan kedua-dua ejaan itu bermula pada tahun 1956 dalam Kongres Bahasa dan Persuratan Melayu Ketiga yang diadakan di Johor Bahru dan Singapura.Indonesia turut menghantar wakil rasmi diketuai menteri pendidikan.Sebelum merdeka, bahasa Melayu menggunakan tulisan jawi.Tulisan rumi dianggap sebagai tulisan kedua.Hanya apabila bahasa Melayu menjadi bahasa kebangsaan Malaya, barulah ia menggunakan tulisan rumi.Ini kerana dalam Perlembagaaan, bahasa kebangsaan adalah bahasa Melayu yang bertulisan rumi.Apabila sekolah-sekolah Melayu menjadi sekolah kebangsaan, tulisan bahasa pengantarnya berubah dari jawi ke rumi.Pada tahun 1959, usaha dimulakan untuk menyeragamkan ejaan bahasa Melayu dan Bahasa Indonesia.Tetapi azam politik untuk itu tidak kuat.Konfrontasi tahun 1963 membantut sebarang usaha untuk menyeragamkan kedua-dua ejaan bahasa Melayu dan bahasa Indonesia.Maka apabila berlaku perubahan rejim di Jakarta, hubungan Malaysia dan Indonesia bukan sahaja pulih tetapi diangkat ke tahap yang lebih baik.Ini kerana adalah disedari bahawa keselamatan dan kemakmuran kepulauan Asia Tenggara terletak pada hubungan baik Malaysia-Indonesia.Tetapi peristiwa 13 Mei 1969 mengubah hala tuju Malaysia yang turut merapatkannya lagi dengan Indonesia.Razak menggantikan Tunku Abdul Rahman dan usaha baru untuk mengukuhkan perpaduan negara.Untuk itu, Malaysia banyak mengambil contoh daripada Indonesia.Konsep Bangsa Malaysia ditekankan seperti mana gagasan Bangsa Indonesia.Rukun Negara diperkenalkan seperti mana Pancasila di Indonesia.Maka bahasa Melayu menjadi Bahasa Malaysia seperti adanya Bahasa Indonesia.Untuk memperkasakan Bahasa Malaysia, sekolah kebangsaan diperbanyakkan dengan merangkumi Sekolah Jenis Kebangsaan Inggeris yang ditukar bahasa pengantarnya.Program ini antara lain bertujuan melahirkan generasi baru Bangsa Malaysia dari pelbagai kaum yang menggunakan Bahasa Malaysia.Universiti Kebangsaan Malaysia juga ditubuhkan untuk menampung lulusan-lulusan sekolah kebangsaan dengaan bahasa akademiknya adalah Bahasa Malaysia.Tetapi tentunya terdapat kekurangan tenaga pengajar dan bahan bacaan dalam Bahasa Malaysia terutama dalam bidang sains dan teknologi.Tenaga pengajar untuk bidang sains dalam Bahasa Malaysia hampir tiada.Untuk mengatasi masalah ini, guru-guru sains dari Indonesia dibawa masuk di samping kerajaan menghantar pelajar ke sana.Pengajaran sains dalam Bahasa Indonesia adalah langkah awal dalam penyediaan penggunaaan Bahasa Malaysia dalam bidang itu.Pada awal tahun-tahun 1970-an, saya sering menggunakan perpustakaan awam di Batu Pahat, Johor.Koleksi bukunya sedikit. Kebanyakannya buku lama.Sebahagiannya adalah buku Indonesia yang menggunakan ejaan lama mereka.Di bandar juga terdapat kedai yang menjual buku-buku Indonesia.Saya juga dapati di rumah orang berpendidikan terdapat buku-buku Indonesia.Antaranya Ensiklopedia Indonesia.Penyeragaman ejaan Malaysia-Indonesia dapat memudahkan lagi pembacaan buku dari kedua negara.Walaupun gaya bahasa kedua-dua bahasa tetap berbeza, tetapi ejaan sama menggalakkan pembacaan.Dengan banyak membaca, seseorang dari Malaysia dapat menguasai Bahasa Indonesia.Selepas penyeragaman ejaan, agenda seterusnya adalah penyeragaman istilah ilmu khususnya dalam bidang sains dan teknologi.Usaha ini dilakukan dengan penubuhan satu majlis yang turut disertai Brunei.Maka seharusnya jika berjalan lancar, akhirnya akan berlaku penyatuan Bahasa Malaysia dan Bahasa Indonesia dengan menjadikan pengedaran buku dan ilmu antara kedua negara dapat bergerak rancak.Keutamaan sesuatu bahasa terletak pada kekuatan ekonomi penuturnya.Pada tahun 1970-an itu, ramai pihak menaruh harapan besar bahawa Presiden Suharto dapat menjadikan Indonesia sebuah kuasa ekonomi.Dengan kekuatan ekonomi itu, ia sekaligus memperkasakan Bahasa Indonesia.Di Malaysia juga harapan amat tinggi bahawa di bawah Razak, negara ini akan mencapai pembangunan yang tinggi dengan semua rakyatnya menggunakan Bahasa Malaysia.Apabila Bumiputera turut berkecimpung dalam perniagaan, sains dan teknologi, maka Bahasa Malaysia akan juga menjadi perkasa.Maka dengan ini secara bersama Bahasa Malaysia dan Bahasa Indonesia akan menjadi bahasa penting dunia.Pada tahun 1970-an, bahasa Inggeris belum mendominasi di dunia seperti sekarang.Media dan komunikasi tanpa internet adalah terhad.Dunia terbahagi pada dua kutub. Negara blok timur menggunakan bahasa Rusia.Perang Dingin sedang berlangsung dan Soviet Union belum kalah.Jika sistem ekonomi Soviet berjaya, maka bahasa Rusia akan memberi saingan kepada bahasa Inggeris.Walaupun Mandarin adalah bahasa komersial di Asia Tenggara, Taiwan dan Hong Kong tetapi ia belum penting seperti sekarang.Ini kerana pada tahun 1970-an China masih tertutup dan belum menjadi kuasa ekonomi seperti hari ini.Harapan untuk bahasa Malaysia-Indonesia mencapai tahap tinggi menjadi pudar apabila kedua negara gagal untuk maju seperti yang dirancang.Indonesia berkembang tetapi tidak cukup maju. Sebaliknya ia menghadapi masalah korupsi, kolusi dan nepotisme.Di Malaysia pula, Dasar Ekonomi Baru tidak berjaya sepenuhnya dengan golongan perniagaan Bumiputera tidak cukup dibentuk seperti apa yang diharapkan.Orang bukan Melayu pula enggan memasuki sekolah kebangsaan.Bahasa Melayu kurang berkembang dengan industri buku juga terbantut.Harapan pengedaran meluas buku antara Indonesia dan Malaysia juga tidak berlaku.Indonesia pula menghalang kemasukan buku Malaysia.Sementara orang Malaysia bukan saja kurang membaca tetapi juga tidak minat terhadap buku Indonesia.Dunia juga berubah. Kekalahan Soviet Union menaikkan kepentingan bahasa Inggeris.Rakyat bekas blok Soviet lebih suka menguasai bahasa Inggeris daripada Rusia.Teknologi maklumat dan internet mengesahkan keunggulan bahasa Inggeris.Kekuatan ekonomi China yang muncul secara mendadak meletakkan kepentingan bahasa Mandarin.Dari Afrika hinggalah ke Asia Tengah, orang berlumba untuk belajar bahasa Mandarin.Bahasa Melayu dan Bahasa Indonesia terlepas peluang sejarah untuk menjadi bahasa penting dunia.Tetapi perkara ini masih boleh dicapai juga.Apa yang perlu Indonesia lakukan adalah dengan menjadi maju.Bila negara maju, bahasanya pun akan menjadi penting.Malaysia pula wajar terus meningkatkan pertalian dengan Bahasa Indonesia.Bersama, kedua-duanya akan lebih berjaya.


Malaysia akan panggil duta China berhubung pencerobohan ruang udara

Kementerian luar akan mengeluarkan nota diplomatik kepada kerajaan China bagi membantah pencerobohan pesawat tentera udara China yang memasuki ruang udara Malaysia.Menteri Luar Hishammuddin Hussein dalam kenyataan malam ini berkata kementerian juga akan memanggil Duta Besar China ke Malaysia untuk memberi penjelasan berhubung pelanggaran ruang udara dan kedaulatan Malaysia oleh 16 pesawat milik Tentera Udara Republik Rakyat China (PLAAF).“Pendirian Malaysia jelas – mempunyai hubungan diplomatik yang mesra dengan mana-mana negara tidak bermakna kami akan berkompromi dengan keselamatan negara kita. Malaysia tetap teguh mempertahankan maruah dan kedaulatan kita,” katanya.Hishammuddin juga berkata beliau akan menyampaikan kebimbangan serius Malaysia mengenai perkara itu kepada rakan sejawatnya di China.Hari ini, Panglima TUDM Jen Ackbal Abdul Samad berkata Tentera Udara Diraja Malaysia (TUDM) semalam, mengesan 16 pesawat PLAAF memasuki ruang udara Zon Maritim Malaysia (ZMM), Kota Kinabalu Flight Information Region (FIR) dan menghampiri ruang udara nasional.Beliau berkata penerbangan mencurigakan pesawat PLAAF itu dikesan oleh Radar Pertahanan Udara TUDM dari Pusat Pertahanan Udara di Sarawak pada11.53 pagi.


Pertubuhan swasta gesa Putrajaya percepat kemasukan pekerja Bangladesh

Pertubuhan Kebangsaan Agensi Perkhidmatan Swasta Malaysia (PAPSMA) menggesa kerajaan agar mempercepat proses kemasukan pekerja Bangladesh ke negara ini. Presiden PAPSMA Megat Fairouz Junaidi Megat Junid berkata ini kerana kebanyakan industri terutama perladangan serta perusahaan kecil dan sederhana (PKS) berdepan kekurangan tenaga kerja susulan pandemik Covid-19. “Kekurangan tenaga kerja di Malaysia boleh dianggap melebihi dua juta pekerja asing dalam sektor yang kurang diminati oleh pekerja tempatan seperti pembuatan, pembinaan dan 3D (kotor, bahaya dan sukar),” katanya pada sidang media semalam.Beliau berkata Persatuan Minyak Sawit Malaysia (MPOA) dalam kenyataan pada Februari lepas memaklumkan bahawa Malaysia mengalami kerugian sehingga RM1 bilion kerana buah kelapa sawit tidak dapat dituai mengikut masa yang sepatutnya akibat kekurangan pekerja asing yang telah pulang ke negara masing-masing dalam tempoh tiga tahun lepas.“Oleh itu, PAPSMA memohon jasa baik jawatankuasa Kabinet pekerja asing yang akan bersidang untuk meluluskan kemasukan pekerja asing dari Bangladesh melalui dasar yang telah digariskan oleh kerajaan Malaysia ,” katanya.“Peluang untuk membawa masuk pekerja asing ini haruslah meliputi kesemua ahli-ahli BAIRA (Pertubuhan Ejen Rekrutmen Antarabangsa Bangladesh) dan bukan hanya segelintir agensi seperti yang dilaung-laungkan baru-baru ini,” katanya.Fairouz berkata PAPSMA tidak lagi berkeinginan untuk kembali ke era tahun 2015 hingga 2017 yang menyaksikan akibat hanya 10 agensi pekerjaan Bangladesh yang dipilih telah menyebabkan banyak masalah dan kerumitan sehingga kerajaan Malaysia terpaksa membatalkan kemasukan pekerja dari negara itu pada 2017.Beliau berkata pihaknya juga kurang faham mengapa hanya Bangladesh yang memerlukan agensi khas bagi tujuan kemasukan pekerja mereka sedangkan negara itu jatuh dalam kategori negara sumber sejak beberapa tahun lepas.“PAPSMA ingin menyelar ejen-ejen haram yang kini berkeliaran di Malaysia mencari peluang untuk menipu majikan dan pekerja bagi memenuhi hasrat mengaut keuntungan daripada pekerja yang miskin dan tidak mempunyai keupayaan untuk membayar kos pengrekrutan yang tinggi dan mereka akhirnya terpaksa meminjam dan berhutang di negara mereka untuk bekerja di Malaysia,” katanya. Pada 10 Disember tahun lepas, Kabinet telah meluluskan pengambilan pekerja asing bagi semua sektor selain perladangan dan langkah Malaysia menandatangani memorandum persefahaman untuk mengambil pekerja dari Bangladesh.


Sijil cuti sakit bukan 'tiket' tak hadir prosiding, hakim ingatkan bekas isteri ahli perniagaan

Mahkamah Majistret hari ini memberi amaran kepada bekas isteri SM Faisal SM Nasimuddin Kamal, Emilia Hanafi supaya tidak menggunakan sijil cuti sakit (MC) sebagai "tiket" untuk tidak hadir ke mahkamah dalam perbicaraan kes dihadapi ahli perniagaan terkenal  itu atas dakwaan mencederakannya.
Majistret Nadia Othman juga membatalkan waran tangkap yang dikeluarkan terhadap Emilia, 43, selepas berpuas hati dengan penjelasan wanita itu berhubung ketidakhadirannya beberapa kali dalam perbicaraan kes yang ditetapkan sebelum ini.
"Waran tangkap dibatalkan dan saya memberi amaran kepada pengadu (Emilia) supaya hadir pada tarikh akan datang. Saya sentiasa ingatkan kehadiran semua pihak supaya mengikut prosedur.
"Sijil cuti sakit bukan satu tiket untuk tidak hadir ke mahkamah. Sekiranya perlu, seperti yang saya minta pada Puan Emilia tadi, kemukakan laporan perubatan untuk mengesahkan sakit dan ketidakhadiran ke mahkamah. Perbicaraan akan diteruskan pada 15 Julai ini," katanya pada sebutan kes berhubung waran tangkap terhadap Emilia.
Terdahulu, timbalan pendakwa raya Nur Aishah Ahmad Zakiuddin memohon mahkamah membatalkan waran tangkap yang dikeluarkan pada 15 Jun lepas ke atas Emilia berdasarkan penjelasan wanita itu.
Sementara itu, Emilia yang memberi keterangan dari kandang saksi berkata beliau tidak hadir pada perbicaraan kes itu pada 14 dan 15 Disember 2021, 28 Februari, 4 Mac, 20 April, 20 Mei dan 15 Jun (2022) berikutan keadaan kesihatannya yang tidak memuaskan selain tertekan apabila waran tangkap dikeluarkan oleh Mahkamah Syariah berhubung kes lain.
"Apabila tertekan, saya jatuh sakit. Saya juga mengalami sakit perut, muntah-muntah dan cirit-birit dan kemudian saya dapatkan sijil cuti sakit dari klinik kesihatan kerajaan di Kelana Jaya pada 14 Disember dan keesokannya (15 Disember 2021) di klinik kesihatan Kota Damansara atas masalah kesihatan yang sama.
"Pada 28 Februari lepas (2022), saya telah menghantar anak-anak ke sekolah di Cheras dan saya mengalami demam selesema, kemudian terus ke klinik berdekatan untuk mendapatkan pemeriksaan kesihatan manakala 4 Mac pula, saya didapati kontak rapat Covid-19," katanya.
Jelas wanita itu, pada 20 April beliau memberitahu mahkamah bahawa giginya berlubang, bernanah dan terkena jangkitan dan beliau telah mendapatkan rawatan di klinik pergigian di UTC Shah Alam dan dinasihatkan membuat rawatan akar atau mencabut gigi kerana keadaan giginya tidak dapat diselamatkan.
"Pada 20 Mei, saya kemudian mendapatkan pandangan kedua dari Klinik Kesihatan Tanglin. Tetapi, saya memilih buat rawatan di Shah Alam kerana di sana rawatannya lebih baik dan saya telah mendapatkan surat rujukan doktor manakala pada 15 Jun lalu, saya pergi UTC Shah Alam dan diberitahu tidak perlu cabut gigi dan bertahan.
"Saya pergi berjumpa pakar di Shah Alam dan dapatkan rawatan tetapi gigi masih bengkak. Jadi, apabila datang ke mahkamah saya rasa tertekan. Tetapi sekarang saya rasa lega," kata Emilia.
Selepas mendengar penjelasan Emilia, majistret Nadia meminta wanita itu mengesahkan bahawa beliau tidak mempunyai penyakit kronik dan Emilia menjawab: "Tiada".
Nadia berkata beliau berpuas hati dengan penjelasan Emilia dan mengingatkan semua pihak termasuk tertuduh untuk hadir ke mahkamah demi kelancaran kes.
"Saya tidak mahu kes ini ditangguhkan. Kalau mengikut rekod saya, ada 38 sebutan untuk kes ini sahaja. Tambahan pula peguam, timbalan pendakwa raya dan saksi-saksi hadir ke mahkamah malah mahkamah bersedia untuk mendengar kes ini. Ini kes anda, mahkamah bersedia, jadi awak perlu hadir. Saya tidak mahu terima penjelasan yang bukan-bukan selepas ini," kata Nadia.
SM Faisal selaku orang kena tuduh (OKT)  yang diwakili peguam Akberdin Abdul Kader hadir manakala dua peguam pemerhati iaitu Khairul Anwar Rahmat dan Nazri Yahya hadir bagi pihak Emilia.
Mengikut pertuduhan, SM Faisal didakwa dengan sengaja menyebabkan kecederaan ke atas Emilia yang merupakan isterinya (ketika kejadian) di sebuah rumah di Desa Sri Hartamas, Brickfields Kuala Lumpur antara 12.30 tengah hari dan 4.30 petang mengikut Seksyen 323 Kanun Keseksaan dan boleh dihukum di bawah Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan.
Pada 27 Jun lepas, Emilia dihantar ke Penjara Kajang untuk menjalani hukuman penjara tujuh hari kerana gagal mematuhi perintah Mahkamah Tinggi Syariah Kuala Lumpur mengenai tarikh lawatan tiga anaknya dan wanita itu dibebaskan dari penjara pada 1 Julai lepas.


Tiada keputusan muktamad isu lanjut atau tamatkan darurat, kata wakil PH dalam jawatankuasa penasihat

Tiga wakil pembangkang dalam Jawatankuasa Khas Bebas Darurat yang ditubuhkan untuk menasihati Yang di-Pertuan Agong hari ini berkata tiada sebarang keputusan muktamad mengenai melanjutkan atau menamatkan tempoh darurat bagi dipersembahkan kepada Agong sebelum tarikh akhir darurat 1 Ogos depan.Dalam sebuah kenyataan yang ditandatangani Saifuddin Nasution (Kulim-PKR), Dzulkefly Ahmad (Kuala Selangor-Amanah) dan Anthony Loke (Seremban-DAP) itu, mereka berkata PH telah menyampaikan pandangan-pandangan mereka kepada jawatankuasa tersebut.Pandangan-pandangan tersebut termasuk perihal pandemik Covid-19, vaksinasi, kematian harian, kemudahan hospital, keadaan ekonomi negara dan kesan kepada kehidupan rakyat.“Kami juga menyampaikan pendirian bahawa pendekatan ‘government intervention’ dalam bentuk perintah kawalan pergerakan (PKP) dan darurat adalah dua perkara yang berbeza dalam menangani pandemik Covid-19.“Pendirian kami ialah tiada keperluan untuk darurat dilaksanakan, sebaliknya pelaksanaan PKP yang lebih ketat adalah kaedah terbaik.”Mereka turut sekali lagi menegaskan pendirian PH bahawa persidangan Parlimen harus segera diadakan sebagai mekanisma semak dan imbang sesuai dengan prinsip demokrasi berparlimen dalam negara.Sidang Parlimen dan Dewan Undangan Negeri (DUN) telah digantung sejak proklamasi darurat awal tahun ini.Jawatankuasa Khas Bebas Darurat yang dipengerusikan bekas ketua hakim negara Arifin Zakaria telah ditubuhkan di bawah  under the Ordinan Darurat (Kuasa-kuasa Perlu) 2021yang dikuatkuasakan pada Januari tahun ini.Jawatankuasa dwipartisan itu terdiri daripada ahli-ahli Aprlimen kerajaan dan pembangkang selain beberapa pakar kesihatan dalam bidang berkaitan.


Korban Covid-19 jangkau 13,000, kes baru bawah 20,000

Malaysia merekodkan kes baru sebanyak 19,631 menjadikan kes keseluruhan Covid-19 meningkat sebanyak 1,444,270 kes.Selangor kekal mencatat kes harian tertinggi sebanyak 5,753 disusuli Sabah (2,103), Kedah (1,863), Kuala Lumpur (1,765), Johor (1,309), Pulau Pinang (1,275), Kelantan (1,268), Perak (1,101), Sarawak (835), Pahang (670), dan Melaka (623).Labuan tidak mencatatkan sebarang kes hari ini.Negara juga mencatat sebanyak 16,468 kes sembuh menjadikan jumlah keseluruhan kes sembuh meningkat kepada 1,179,046.Kes aktif dengan kebolehjangkitan pula kini berjumlah 252,147 kes.Dalam pada itu, 1,054 pesakit ditempatkan di unit rawatan rapi (ICU) termasuk 525 orang memerlukan bantuan alat pernafasan.Malaysia turut mencatat 293 lagi korban akibat Covid-19, menjadikan jumlah mangsa yang maut meningkat kepada 13,077.


Kes baru Covid-19 catat angka 1,133

Malaysia mencatatkan 1,133 kes baru Covid-19 hari ini menjadikan kes keseluruhan penularan dalam negara berjumlah 344,018.Negara juga mencatat sebanyak 1,148 kes sembuh menjadikan jumlah keseluruhan kes sembuh meningkat kepada 328,554.Dalam pada itu, Selangor sekali lagi mencatat kes harian tertinggi hari ini dengan 401 kes.Ia kemudian disusuli Sarawak (153), dan Johor (96).Hanya Wilayah Persekutuan Labuan, Putrajaya, Perak, Perlis dan Terengganu sahaja yang mencatatkan kes satu digit hari ini.Kes aktif dengan kebolehjangkitan pula kini berjumlah 14,199.Daripada jumlah itu 161 pesakit ditempatkan di Unit Rawatan Rapi termasuk 76 orang memerlukan bantuan alat pernafasan.Malaysia turut mencatat 5 lagi korban akibat Covid-19, menjadikan jumlah mangsa yang maut meningkat kepada 1,265 orang.


PAP pernah mohon masuk Perikatan untuk ganti MCA

Ada satu gambar lama Jalan Tuanku Abdul Rahman yang menunjukkan pawagam Coliseum.Di sebuah bangunan tinggi ada papan tanda besar menunjukkan logo parti politik yang berbentuk petir di lingkungan bulatan, ia adalah lambang Parti Tindakan Rakyat (PAP), parti yang memerintah Singapura.Gambar ini boleh dilihat di Facebook yang disiarkan dalam kumpulan peminat pandangan lama Kuala Lumpur.Pastinya gambar itu diambil pada Pilihan Raya Umum tahun 1964 ketika mana Singapura adalah sebahagian daripada Malaysia dan PAP turut meletakkan calon di ibu negara.Pada pilihan raya itu, PAP hanya memenangi satu kerusi iaitu di Bangsar.Calonnya ialah Devan Nair, seorang aktivis kesatuan sekerja.Beliau dalam hidupnya pernah menjadi presiden Singapura tetapi selepas bertelagah dengan Lee Kuan Yew, Nair berpindah ke Malaysia.Di sini, beliau diraikan oleh A Samad Ismail yang turut pernah berkawan dan bertelagah dengan Lee.Dalam pilihan raya umum 1964 itu, hubungan Lee dan Tunku Abdul Rahman dalam keadaan tidak baik.Tunku marah sebab PAP masuk bertanding di semenanjung kerana menurutnya, antara janji penggabungan dengan Singapura adalah parti itu hanya berpolitik di Singapura dan tidak masuk ke semenanjung.Tetapi bagi PAP, tindakan itu dibuat kerana banyak permintaan Singapura untuk kepentingan negeri itu tidak dilayan oleh kerajaan persekutuan.Lagipun apa salahnya PAP bertanding di semenanjung kerana mereka sudah menjadi sebahagian daripada Malaysia.Tambahan pula Umno mempunyai cawangan di Singapura dan terlibat dengan politik di sana.PAP membawa gagasan Malaysian Malaysia dan ia mencabar kedudukan MCA.Menurut satu laporan, parti itu melawan PAP dengan menyebar khabar pada pengundi Cina bahawa jika parti dari Singapura itu memenangi kawasan-kawasan yang ditandingi di Malaya, Tunku akan menggabungkan Malaysia dengan Indonesia.Sesuatu yang tidak benar tetapi cukup menakutkan kerana Indonesia masih melancarkan konfrontasi terhadap Malaysia.Semasa pilihan raya umum tahun 1964 itu, hanya dua parti yang mendokong gagasan Malaysia iaitu Perikatan dan PAP.Sedangkan pembangkang yang terdiri daripada Barisan Sosialis dan PAS menolaknya.Asas pada penubuhan Malaysia datangnya daripada PAP yang sejak penubuhannya meletakkan wawasannya bahawa Sungapura mesti bergabung dengan Malaya.Maka akhirnya Malaysia ditubuhkan bersama oleh Perikatan, PAP, Perikatan Sarawak dan Perikatan Sabah.Pada tahun 1963 ketika penubuhan Malaysia, ia merupakan kemuncak hubungan baik antara Tunku dan Lee.Katanya, kalau Kuala Lumpur adalah Washington bagi Malaysia, maka Singapura merupakan New York bagi negara ini.Selepas penubuhan Malaysia, PAP mencadangkan supaya parti itu diterima masuk ke dalam Perikatan bagi mewakili orang Cina di negara ini.Ini kerana sebagai parti yang memerintah Singapura, ia mewakili lebih banyak orang Cina berbanding MCA.Tunku marah dengan cadangan ini kerana beliau sama sekali tidak akan mengkhianati MCA yang berjuang bersama dengan Umno untuk menuntut kemerdekaan sejak tahun 1955.Walaupun PAP adalah arkitek Malaysia tetapi tanpa MCA, Malaya tidak akan mencapai kemerdekaan.PAP dan MCA adalah berbeza.MCA adalah parti orang Cina yang menerima kepimpinan Melayu dan PAP adalah parti berbilang kaum tetapi didominasi oleh orang Cina.Salah seorang pengasas bersama PAP ialah A Samad Ismail, seorang yang pernah menjadi sahabat baik Lee.Antara perbincangan bagi penubuhan PAP dilakukan di pejabat akhbar Utusan Melayu di Singapura.Ketika itu Samad adalah pengarang berita Utusan Melayu dan Lee merupakan peguam bagi pekerja akhbar itu.Samad adalah pengasas dan ketua pada Gerakan Rakyat Muda (Geram), sebuah badan politik kiri anak-anak muda yang bergabung di bawah Pusat Tenaga Rakyat (Putera) pimpinan Burhanuddin Al-Helmy sebelum Malaya merdeka.Dua orang lagi wartawan Utusan Melayu yang menjadi aktivis PAP ialah Rahim Ishak dan Othman Wok yang kemudiannya menjadi anggota Kabinet Singapura.Dalam pilihan raya di pulau itu, PAP mampu mengalahkan Umno di kawasan Melayu kerana parti itu dikatakan memberikan perkhidmatan lebih baik.Logo PAP adalah petir yang berwarna merah dengan lingkungan bulatan biru.Parti itu juga dikenali sebagai “Petir” sebagai singkatan kepada Parti Tindakan Rakyat.Selalunya warna merah itu melambangkan sosialisme dan biru adalah demokrasi untuk menandakan ideologi sosialisme demokrasi yang dipegang oleh parti itu.Ia merupakan parti kiri yang anti-komunis.Tujuan parti itu ditubuhkan dan mendapat sokongan pentadbir kolonial British adalah untuk menghalang Singapura daripada jatuh ke tangan Parti Komunis Malaya (PKM) yang amat berpengaruh pada tahun 1960-an.Jadi untuk menghalang golongan kiri daripada menyokong PKM, sebuah parti kiri yang anti-komunis perlu ditubuhkan.Parti yang menjadi pencabar PAP ialah Barisan Sosialis yang asalnya adalah sayap kiri parti itu sendiri.Logonya adalah bintang merah dengan lingkaran berwarna biru seperti lambang PAP.Bintang merah adalah lambang yang biasa digunakan oleh gerakan kiri.Selepas pemisahan Singapura dari Malaysia, PAP tidak boleh lagi bergerak di negara ini.Begitu juga Umno dan PAS di Singapura.Maka ahli-ahli Umno di sana menubuhkan Parti Kebangsaan Melayu Singapura (PKMS) dan bekas ahli PAS mewjudkan Angkatan Islam Singapura (AIS).Di Malaysia, bekas ahli PAP menubuhkan Parti Tindakan Demokratik (DAP) dengan logonya seperti lambang PAP dan Barisan Sosialis tetapi petir itu digantikan dengan roket.Pada tahun 1960, banyak orang teruja dengan pelancaran kapal angkasa pertama iaitu Sputnik oleh Soviet Union yang melambangkan sains, teknologi dan kemajuan.Lim Kit Siang menjelajah ke seluruh pantai barat untuk membina partinya.Antara negeri yang memberi sambutan adalah Perak.Tetapi di Perak terdapat sebuah parti kiri yang sudah lama bertapak iaitu Parti Progresif Perak (PPP), kemudian ditukar namanya menjadi Parti Progresif Rakyat dan kini dikenali sebagai Parti Progresif Penduduk (myPPP).Tetapi di Perak, DAP mampu memperoleh ahli-ahli dari kalangan orang Melayu yang antaranya diketengahkan sebagai calon dalam pilihan raya.Apabila Parti Buruh Malaya dibatalkan pendaftarannya, sebahagian ahlinya di Selangor menyertai DAP.Tetapi DAP menghadapi persaingan dengan Parti Gerakan yang terdiri daripada bekas ahli Parti Buruh dan MCA.Namun, walaupun undi pembangkang berpecah antara Gerakan dan DAP, Perikatan hampir terlepas Selangor dalam pilihan raya tahun 1969.DAP memenangi kerusi-kerusi Kuala Lumpur dan Gerakan berjaya menjadi kerajaan Pulau Pinang.Ketika penubuhan Barisan Nasional (BN) pada tahun 1974, Tun Abdul Razak Hussein mempelawa semua parti politik menyertainya.Gerakan dan PPP menerimanya tetapi DAP dan Parti Sosialis Rakyat Malaya (PSRM) menolaknya.Pada tahun 1978, DAP Perak menghadapi krisis.Ada pemimpin Melayu DAP keluar parti.Sementara berlaku perpecahan dengan sebahagian ahlinya pula menubuhkan Parti Sosialis Demokratik (SDP) yang berlogokan obor merah dilingkari bulatan biru.SDP kemudian bertukar namanya kepada Parti Sepakat Demokratik.DAP tiada masalah bekerjasama dengan PAS seperti yang terbukti semasa Pakatan Rakyat dahulu.Ia juga tidak ada masalah bekerjasama dengan Umno seperti yang dinyatakannya baru-baru ini semasa ada krisis antara Umno dan Bersatu.Tetapi Umno pimpinan Ahmad Zahid Hamidi tidak sama dengan Umno pimpinan Tunku.Perikatan Nasional (PN) pimpinan Muhyiddin Yassin tidak sama dengan Perikatan pimpinan Tunku.Perbezaan Umno dan DAP dahulu hanyalah soal fahaman politik.Tetapi sekarang isu yang dihadapi oleh Umno dan PN adalah soal integriti dan korupsi.Jika DAP dan parti-parti Pakatan Harapan (PH) mahu kekal sebagai parti berprinsip, mereka wajar menjauhkan diri daripada Umno dan PN.


PKPD di Institut Latihan KKM JB bermula 3 hingga 16 November

Majlis Keselamatan Negara (MKN) akan menguatkuasakan Perintah Kawalan Pergerakan Diperketatkan (PKPD) di Institut Latihan Kementerian Kesihatan Malaysia (ILKKM), Johor Bahru bermula esok hingga 16 November.Menteri Kanan (Kluster Keselamatan) Ismail Sabri Yaakob berkata pelaksanaan PKPD di lokaliti itu bagi menyekat penularan Covid-19.Katanya sehingga kini, sebanyak 1,515 saringan Covid-19 dilaksanakan dan daripada jumlah itu 46 individu didapati positif Covid-19.“PKPD ini akan melibatkan 1,559 individu yang terdiri daripada pelatih ILKKM, kakitangan serta ahli keluarga dan pekerja sokongan.“Dengan pelaksanaan ini, semua yang terlibat dikehendaki dan diwajibkan mematuhi prosedur operasi standard (SOP) dan pergerakan keluar masuk ke ILKKM adalah tidak dibenarkan,” katanya pada sidang media perkembangan Perintah Kawalan Pergerakan Pemulihan (PKPP) di Kuala Lumpur, hari ini.Sementara itu, Ismail berkata PKPD di Penjara Kepayan dan Kuarters Penjara Taman Mat Salleh, Kampung Matambai di Sabah yang bermula 20 Oktober sehingga hari ini dilanjutkan selama 14 hari lagi sehingga 16 November.“Sehingga 1 November, jumlah kes positif Covid-19 melibatkan lokaliti tersebut adalah sebanyak 1,671 kes manakala bilangan mereka yang disaring ialah seramai 3,509 orang termasuk banduan, pegawai, kakitangan dan ahli keluarga mereka,” katanya.Beliau berkata, MKN juga bersetuju menamatkan PKPD Kampung Saguking Laut dan Kampung Sebor Baru di Labuan, Sabah mulai esok berikutan kes positif Covid-19 di kawasan itu didapati menurun dan terkawal.Bagaimanapun, katanya kedua-dua lokaliti tersebut masih tertakluk di bawah pelaksanaan Perintah Kawalan Pergerakan Bersyarat (PKPB) Labuan yang sedang berkuat kuasa.Dalam pada itu, Ismail berkata MKN bersetuju meminda prosedur operasi standard (SOP) di beberapa lokaliti di Sabah susulan terdapat kekangan bagi penduduk di kawasan PKPD untuk mengeluarkan wang dan mendapatkan keperluan asas seperti susu, lampin pakai buang bayi, sabun pencuci, ubat-ubatan dan lain-lain yang tidak terdapat di kedai runcit di kawasan berkenaan.Beliau berkata, MKN juga bersetuju menamatkan PKPD Kampung Saguking Laut dan Kampung Sebor Baru di Labuan, Sabah mulai esok berikutan kes positif Covid-19 di kawasan itu didapati menurun dan terkawal.Katanya, antara pindaan tersebut adalah membenarkan seorang wakil dari setiap rumah dari kawasan PKPD keluar untuk mengeluarkan wang di mesin juruwang automatik (ATM) dan bank serta membeli barangan keperluan asas dan barang bukan makanan.“Pasar di kawasan PKPD dibenarkan beroperasi dua kali seminggu dari 6 pagi sehingga 2 petang,” katanya sambil menambah pindaan itu tidak terpakai di kawasan Penjara dan Pusat Tahanan Sementara di Sabah.Mengenai pasukan petugas operasi pematuhan, Ismail berkata seramai 538 individu ditahan kerana ingkar arahan PKP semalam dan daripada jumlah itu, seramai 531 individu dikompaun manakala tujuh lagi direman.Antara kesalahan ingkar arahan PKP termasuk tidak memakai pelitup muka (136), gagal menyediakan peralatan dan merekod butiran diri (80), penjarakan fizikal (82), premis beroperasi lebih masa (17), aktiviti di pusat hiburan (78) dan lain-lain (145), katanya.Mengenai Operasi Benteng bagi mengawal sempadan negara daripada dibolosi pendatang tanpa izin selain membendung penularan wabak COVID-19, beliau berkata seramai empat warga asing dan seorang tekong ditahan, selain sebuah bot serta lapan kenderaan darat dirampas, semalam.Katanya, sebanyak 300 sekatan jalan raya turut dilaksanakan semalam.Beliau berkata sejak 24 Julai hingga semalam, 59,629 individu pulang ke tanah air melalui pintu masuk sempadan antarabangsa dan ditempatkan di 63 hotel serta 19 premis lain termasuk Institut Latihan Awam (ILA) serta institusi pengajian swasta di seluruh negara.“Daripada jumlah itu, seramai 10,111 individu sedang menjalani proses kuarantin wajib manakala 381 individu dihantar ke hospital untuk rawatan. Seramai 49,137 individu telah didiscaj dan dibenarkan pulang,” katanya.


Sesi persekolahan penggal 3 ditangguh seminggu

Kementerian Pendidikan Malaysia (KPM) hari ini mengumumkan sesi persekolahan yang sepatutnya bermula pada 3 dan 4 Januari tahun depan ditangguhkan selama seminggu berikutan banjir melanda negara.Menurut menterinya, Radzi Jidin keputusan tersebut diambil susulan situasi banjir di seluruh negara yang melibatkan murid, ibu bapa, guru dan sekolah yang terlibat banjir.“Mengambil kira situasi banjir semasa di seluruh negara yang melibatkan murid, ibu bapa dan guru-guru sama ada secara langsung atau tidak langsung, juga melibatkan sekolah-sekolah sama ada sebagai Pusat Pemindahan Sementara (PPS) ataupun sekolah yang terjejas teruk.“Maknanya sesi sekolah akan bermula pada 9 Januari 2022 bagi negeri kumpulan A, dan 10 Jan 22 bagi kumpulan B,” katanya.Pengumuman itu dibuat melalui klip video pendek yang dimuat naik di Facebook.Terdahulu sekolah yang berada dalam Kumpulan A melibatkan negeri yang cuti hujung minggunya jatuh pada Jumaat dan Sabtu, iaitu Johor, Terengganu, Kelantan dan Kedah.Sekolah Kumpulan B pula melibatkan Perlis, Perak, Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Negeri Sembilan, Melaka, Pahang, Sarawak dan Sabah.Radzi turut berkata, situasi negara sekarang dalam keadaan amat sukar bagi semua pihak.“KPM memahami bahawa mereka memerlukan masa untuk kembali menyiapkan keperluan sebelum dapat mulakan sesi persekolah penggal ketiga.“Kita doakan yang terbaik untuk mangsa banjir di seluruh negara dan insya-Allah sebarang keputusan dibuat KPM akan sentiasa mengambil berat kebajikan murid, ibu bapa dan guru,” katanya.


Wanita Bersatu kecam amalan ‘pemeriksaan darah haid’ di sekolah

Wanita Bersatu menggesa siasatan segera diambil mengenai aduan pelajar yang menjalani “pemeriksaan darah haid” sepanjang bulan Ramadan bagi membuktikan kepada guru mereka bahawa mereka sedang haid di samping menyifatkan tindakan tersebut sebagai gangguan seksual dan salah guna kuasa.Dalam sebuah kenyataan hari ini, exco Srikandi Bersatu Ainie Haziqah berkata bahawa perbuatan itu bermaksud kemaluan pelajar disentuh tanpa izin selain seluar dalam mereka terpaksa dibuka bagi menunjukkan tuala wanita.“Hakikatnya salah laku yang memalukan ini masih terjadi pada pelajar kita tanpa ada tindakan yang diambil terhadap pelaku perbuatan yang menjijikkan itu,” katanya.“Kita mesti bersama dalam menghentikan perkara yang sangat mengejutkan masyarakat kita.”Dalam sebuah bebenang Twitter yang tular, perbahasan mengenai perkara tersebut menjadi perdebatan hangat apabila seorang pengguna lelaki bernama Razif AR Al-Marbawi atau @razif_rahim yang mengakui dirinya adalah seorang guru bertanya dalam catatan Twitter, “apa cadangan untuk memastikn pelajar perempuan tidak menipu dengan haid mereka?”Akaun itu mendapat respons balas pengguna Twitter lain, antaranya @azizanhariz, yang menjawab, “Selagi kau bukan mak bapak dia orang atau pun tuhan dia orang, kau tak ada hak. End of story. ”Namun, @razif_rahim membalas ciapan tersebut, “Tapi sebagai cikgu saya ada hak untuk ajar perkara yang betul kepada anak murid saya. end of story.”Dalam kenyataan yang sama, Ainie turut mengingatkan bahawa trauma daripada pengalaman seperti itu boleh kekal dalam ingatan mangsa dan mampu “merosakkan, dan membuat mangsa trauma, tertekan dan malu”.“Gangguan seksual tidak boleh berlaku di sekolah.“Jika ini berlanjutan, ia akan merendahkan tujuan institusi pendidikan,” jelasnya.Ainie turut memuji mereka yang tampil untuk mendedahkan pengalaman mereka dan menyifatkan tindakan mereka tersebut memerlukan “keberanian yang besar”.“Suara anda diperlukan bagi memastikan keselamatan pelajar lain di sekolah dan generasi akan datang,” katanya.Sebelum ini, NGO berkaitan hak wanita All Women’s Action Society (Awam), Pertubuhan Pembangunan Kendiri Wanita dan Gadis (Women:girls) dan Sisters In Islam (SIS) dalam kenyataan bersama mengecam tindakan pihak sekolah berasrama yang melakukan pemeriksaan haid terhadap pelajar yang mengakui diri mereka sedang datang haid.“Insiden yang dilaporkan berlaku di institusi pendidikan – tadika, sekolah rendah, sekolah menengah, sekolah berasrama penuh termasuk Maktab Rendah Sains Mara (MRSM), universiti – mencerminkan budaya toksik sistematik patriarki, seksisme, gangguan, salah guna kuasa, buli dan kepolisian agama, dengan anak muda bangsa kita di akhir penerimaan,” kata kenyataan tersebut.Mereka turut memetik laporan guru agama yang mengarahkan pelajar perempuan menyapu tisu atau kapas pada bahagian peribadi mereka untuk menunjukkan bukti darah, atau menarik seluar dalam mereka untuk menunjukkan kepada mereka pembalut untuk memastikan bahawa mereka tidak menggunakan noktah sebagai alasan untuk melewatkan solat .“Ini adalah perlakuan yang menjijikkan dan kasar yang melanggar fizikal dan batas peribadi tanpa persetujuan, malah lebih teruk lagi kerana kebanyakan mangsa berada di bawah umur ketika kejadian ini berlaku.“”Di bawah Akta Kesalahan-Kesalahan Seksual Terhadap Kanak-kanak 2017 dan perbuatan mengganggu kesantunan di bawah Seksyen 354 Kanun Keseksaan, kes-kes ini boleh dianggap sebagai kesalahan jenayah dan boleh dihukum oleh undang-undang,” kata mereka dalam satu kenyataan bersama.“Dengan melakukan tindakan tersebut atau membiarkan tindakan tersebut dilakukan oleh guru / warden / pengetua, pihak berkuasa sekolah di Malaysia mengajar semua pelajar adalah OK untuk mencabul tubuh badan orang lain tanpa persetujuan mereka dan memperlakukan mereka tanpa rasa hormat atau maruah,” katanya lagi.


Pelaksanaan PKPB beri sedikit nafas kepada sektor pelancongan

Selepas hampir setahun pintu premis tertutup rapat akibat perintah kawalan pergerakan untuk mengawal pandemik, kini pengusaha agensi pelancongan “hidup semula” selepas kelonggaran diberikan kerajaan untuk pelancongan domestik antara negeri.Siti Noraishah Ahmad dari Seroja Anggerik Travel & Tours kini sedang dalam proses meneliti prosedur operasi standard (SOP) ditetapkan Majlis Keselamatan Negara (MKN) agar dapat disesuaikan dengan pakej yang ditawarkan.“Ini merupakan usaha agensi pelancongan dengan kementerian pelancongan, seni dan budaya yang optimis dalam memperjuangkan agar dapat teruskan operasi.“Terdapat beberapa SOP yang perlu dipatuhi seperti membuat laporan polis, menjadikan kami memandang serius terhadap tahap kesihatan pelanggan, selain mengharapkan agar mereka juga jujur dalam berkongsi maklumat,” katanya kepada MalaysiaNow.Aishah berkata, syarikatnya kini lebih fokus menawarkan pakej berkumpulan dengan kapasiti maksimum seramai 10 orang sehingga 20 orang.“Pada peringkat awal kami (agensi) menyediakan pakej dalam kumpulan kecil yang lebih privasi kerana sedar kebenaran ini masih baru.“Kebenaran perjalanan juga hanya untuk negeri di bawah perintah kawalan pergerakan pemulihan (PKPP) ke negeri PKPP lain,” katanya.Pada 9 Mac, Menteri Kanan (Keselamatan) Ismail Sabri Yaakob mengumumkan kebenaran merentas negeri melalui gelembung pelancongan bersasar dengan tertakluk kepada penggunaan perkhidmatan agensi pelancongan berdaftar, merangkumi khidmat pengangkutan dan penginapan.Sehingga tarikh 10 Mac 2021, Perlis, Langkawi, Terengganu, Pahang, Melaka, dan Sabah diisytiharkan sebagai negeri PKPP.Sementara itu Presiden Persatuan Hotel Malaysia (MAH) N Subramaniam berkata walaupun pergerakan masih terbatas tetapi situasi ini merupakan petanda baik kepada industri pelancongan negara.“Industri memahami keprihatinan kerajaan dalam mengekang penularan Covid-19 dengan membenarkan pergerakan rentas negeri PKPP menggunakan khidmat agensi pelancongan tanpa penggunaan kenderaan peribadi.“Susulan itu kami (persatuan) mencadangkan agar kerajaan memberikan kebenaran untuk menaiki pesawat dengan pengesahan tempahan hotel di negeri PKPP.“Pengurusan hotel juga mengamalkan sikap ‘bersih dan selamat’ termasuk persatuan yang sentiasa memberi fokus terhadap penjagaan kebersihan demi menjamin keselamatan pengunjung,” katanya kepada MalaysiaNow.Kementerian pelancongan, seni dan budaya mengharapkan agar pelancong dapat menjadi individu yang bertanggungjawab dengan mematuhi SOP ditetapkan.“Sama-samalah kita bekerjasama dan terus berdoa agar industri pelancongan dan kebudayaan tempatan tidak perlu lagi melalui saat sukar melalui penutupan aktiviti kerana impak negatifnya terhadap rantaian ekonomi,” kata menterinya, Nancy Shukri menerusi satu kenyataan.Selain itu Nancy turut berterima kasih kepada kerajaan dengan membenarkan aktiviti langsung industri kreatif di negeri PKPP dan perintah kawalan pergerakan bersyarat (PKPB) diadakan dengan kehadiran penonton.“Ini termasuk program rasmi kerajaan, televisyen, seni muzik, tari, teater, muzikal, komedi, persembahan kebudayaan dan warisan boleh diadakan secara langsung dengan melibatkan kehadiran 50% penonton dengan pematuhan SOP yang ketat,” katanya.


Sorry.


GST bukan jalan penyelesaian ajaib, kata pakar cukai

Seorang pakar kewangan menolak sebarang keperluan memperkenalkan semula cukai barang dan perkhidmatan (GST) bagi menggantikan cukai jualan dan perkhidmatan (SST) menjelang pembentangan Belanjawan 2022 di Dewan Rakyat akhir bulan ini.Presiden Institut Akauntan Malaysia Veerinderjeet Singh berkata GST bukan “jalan penyelesaian ajaib” yang dapat menyelesaikan masalah fiskal Putrajaya, sambil menambah pandemik Covid-19 menyebabkan kerajaan terpaksa melakukan banyak perbelanjaan.“Ia tidak boleh diperkenalkan dengan segera,” katanya kepada MalaysiaNow.“Awal sekali, anda mesti ubah undang-undang, kemudian harus beri kesedaran dan didik masyarakat.“Kita mungkin perlukan sekurang-kurangnya setahun berkempen untuk sedarkan rakyat.”Kerajaan Barisan Nasional memperkenalkan GST sebanyak 6% ketika pentadbiran Najib Razak pada April 2015 bagi menggantikan SST sebagai sebahagian daripada pembaharuan cukai.Pada 2017, GST menjana RM40 bilion untuk kerajaan.Setahun kemudian, Pakatan Harapan (PH) menggantikan pelaksanaan GST kepada SST semula selepas menjadi kerajaan susulan kemenangan dalam pilihan raya umum pada 9 Mei.Penggantian semula cukai tersebut adalah salah satu janji utama dalam manifesto PH, dengan hujah GST menyebabkan kenaikan kos sara hidup.PH kemudian tumbang awal tahun lalu selepas peletakan jawatan Dr Mahathir Mohamad sebagai perdana menteri.Sejak itu, beberapa pihak menggesa kerajaan supaya memperkenalkan semula GST termasuk Organisasi untuk Kerjasama dan Pembangunan Ekonomi pada bulan lalu.Semalam, Najib juga turut mempertahankan pelaksanaan cukai tersebut di Dewan Rakyat, mengatakan ia memainkan peranan penting dalam mengurangkan jurang pendapatan antara golongan kaya dan miskin.Beliau turut berkata ia membantu dalam mengurangkan ketirisan akibat penguncupan ekonomi gelap bernilai RM300 bilion setahun.Veerinderjeet yang menulis beberapa buku mengenai percukaian, berkata GST lebih banyak menjana pendapatan kepada kerajaan kerana ia merangkumi lebih banyak barang berbanding SST.“GST merangkumi hampir 70% barang dan perkhidmatan,” katanya.“Ketika ia dihapuskan dan kita kembali laksanakan SST, rangkuman percukaian barang dan perkhidmatan hanya 38%.”Namun beliau tetap mengatakan tiada keperluan ketika ini untuk memperkenalkan semula GST, namun mencadangkan supaya memperluas ruang lingkup barang dan perkhidmatan yang dikenakan SST.Menurutnya, rakyat ketika ini berdepan impak buruk akibat wabak Covid-19, dengan memperkenalkan cukai baru ia hanya akan menyebabkan kenaikan harga barang.Beliau turut mencadangkan supaya kerajaan membuat peraturan baru sekiranya GST diperkenalkan semula, mengatakan pembayaran semula GST pada masa lalu adalah terlalu lambat.Veerinderjeet berkata, dalam jangka panjang, kerajaan harus memperkenalkan pembaharuan cukai dari segi struktur dan kemampuan pentadbiran jabatan cukai selain turut memberikan insentif cukai.“Ia harus menjadi rancangan dalam jangka masa lima hingga tujuh tahun,” katanya.“Anda perlu teliti cukai yang kita ada pada masa waktu ini – bagaimana kita dapat menambah baik sistem dan bagaimana kita dapat memudahkan rakyat untuk patuhi sistem tersebut.”Namun, beliau memperingatkan kerajaan tidak boleh memberikan insentif cukai secara mudah dalam usaha menarik pelaburan ke dalam negara.“Berikan insentif cukai kepada jenis-jenis perniagaan tertentu yang kita mahu tarik. Berikan kepada perniagaan yang lebih lestari, yang boleh menyumbang kepada negara dan membawa teknologi baru.“Ia tidak boleh diberikan kepada industri buruh intensif,” katanya.Veerinderjeet juga berkata kerajaan boleh mempertimbangkan cukai bertujuan khas dalam belanjawan yang bakal dibentangkan bagi membantu perbelanjaan dalam usaha memerangi Covid-19.“Cukai khas ini bermaksud kita kenakan cukai pada perniagaan tertentu dalam satu tempoh masa, mungkin selama dua tahun.“Ia membolehkan kerajaan mengumpulkan sejumlah dana daripada perniagaan yang mengaut keuntungan (ketika pandemik), sekali gus dapat membayar sejumlah amaun kepada kerajaan,” katanya, sambil menambah kerajaan perlu memutuskan apakah sektor yang boleh dikenakan cukai.Beliau berkata wang daripada cukai tersebut perlu digunakan secara khusus bagi penjagaan kesihatan.“Mengapa kita tidak minta perniagaan berikan sumbangan kepada kerajaan? Ini adalah isu yang rumit. Sumbangan boleh tolak cukai, yang bermaksud pendapatan daripada hasil cukai akan menurun.“Dan anda mungkin tidak mampu kumpul jumlah sebanyak itu,” katanya.


Institut pendidikan di Sabah, Selangor, Kuala Lumpur, Putrajaya ditutup

Semua institusi pendidikan di bawah Kementerian Pendidikan di Sabah ditutup mulai hari ini.Manakala di Selangor, Kuala Lumpur dan Putrajaya, ditutup mulai Rabu susulan pelaksanaan Perintah Kawalan Pergerakan Bersyarat (PKPB).Kementerian Pendidikan (KPM) dalam kenyataan memaklumkan semua institusi pendidikan yang berdaftar dengan KPM itu termasuklah tadika, sekolah harian, sekolah berasrama penuh, sekolah swasta, Kolej Vokasional dan Institut Pendidikan Guru (IPG).Bagi negeri Selangor, Kuala Lumpur dan Putrajaya, semua institusi pendidikan yang berdaftar dengan KPM akan ditutup hingga 27 Oktober manakala di Sabah hingga 26 Oktober.“Di Sabah keputusan ini akan melibatkan 1,336 institusi dengan sejumlah 511,349 murid dan pelajar termasuk institusi yang telah ditutup di daerah-daerah yang dikenakan PKPB sebelum ini.“Di Selangor pula akan melibatkan 1,088 institusi pendidikan dan sejumlah 935,984 murid dan pelajar termasuk sekolah-sekolah di mukim Klang dan Petaling, yang telah ditutup lebih awal, manakala di Kuala Lumpur melibatkan 344 institusi pendidikan serta 254,639 murid dan pelajar dan di Putrajaya melibatkan 29 institusi pendidikan dengan 31,917 murid dan pelajar,” jelas kenyataan itu.Kenyataan itu menjelaskan penutupan itu juga akan melibatkan institusi pendidikan di bawah KPM yang mempunyai asrama dan sehubungan itu ibu bapa atau penjaga boleh mengambil murid atau pelajar yang tinggal di asrama untuk pulang.“Murid atau pelajar yang menunggu untuk diambil ibu bapa, atau yang ingin terus kekal berada di asrama sepanjang tempoh penutupan, akan berada di bawah penjagaan warden asrama.“Keperluan makan dan minum murid atau pelajar sepanjang tempoh itu akan disediakan oleh pihak institusi pendidikan. Bagi ibu bapa atau penjaga yang hanya dapat mengambil murid atau pelajar dari asrama semasa tempoh PKPB, mereka perlulah memaklumkan kepada pihak institusi pendidikan dan seterusnya pentadbir akan mengeluarkan surat kepada ibu bapa atau penjaga,” katanya.Menurut kenyataan itu surat yang dikeluarkan oleh pentadbir itu adalah sebagai rujukan kepada pihak berkuasa, sekiranya ibu bapa perlu merentas daerah untuk mengambil murid atau pelajar pulang dari asrama.“Bagi murid-murid yang perlu menduduki peperiksaan antarabangsa seperti yang dijadualkan sepanjang tempoh PKPB, mereka hendaklah mendapatkan surat dari sekolah masing-masing untuk menghadiri peperiksaan.“Pembelajaran bagi murid dan pelajar sepanjang tempoh penutupan juga perlu diberi perhatian. Justeru ini, pentadbir institusi pendidikan diarah untuk memastikan guru-guru atau pensyarah serta murid atau pelajar, melaksanakan pengajaran dan pembelajaran di rumah,” menurut kenyataan itu.Manual pengajaran dan pembelajaran di rumah boleh dimuat turun di portal rasmi KPM www.moe.gov.my


Bersediakah Syed Saddiq bentuk gabungan anak muda?

Pengumuman bekas menteri belia dan sukan Syed Saddiq Syed Abdul Rahman untuk menubuhkan parti baru berasaskan penyertaan anak muda wajar disambut baik.Namun, sebelum itu, adakah Syed Saddiq benar memahami anak muda masa kini? Ada apa dengan anak muda yang mahu dipimpinnya di bawah parti baru tersebut?Sebelum ahli Parlimen Muar itu ingin mengangkat suara anak muda sebagai pembuat dasar dan penyumbang suara dalam polisi, beliau harus sedar bahawa sehingga kini golongan berkenaan tiada hala tuju yang jelas.Mereka menjadi golongan yang paling terpinggir kerana tiada agenda anak muda nasional yang boleh menjadi ikutan dan bimbingan jati diri mereka. Maka, tidak menghairankan apabila golongan ini lebih mudah terikut budaya dan pemikiran asing.Majoriti anak muda hari ini hilang keyakinan diri, jati diri juga semakin menipis. Akibat ketiadaan agenda khusus untuk golongan ini menyebabkan mereka sering diperlekehkan.Sehingga pada satu tahap, mereka digelar “rasis” jika bersuara mengenai nasib bangsa.Mereka dinamakan “budak-budak baru nak up” apabila memberi pandangan dalam beberapa isu. Suara mereka tidak dianggap penting kerana dianggap masih mentah. Tidak cukup dengan itu, mereka juga dipetik sebagai “manja” apabila memperjuangkan hak dan masa depan sendiri.Ini boleh dilihat apabila tiada gerakan anak muda yang benar-benar dapat bertahan dalam arus perjuangan sendiri. Isu dan suara yang mereka bawa sebelum ini terhenti dan tidak menunjukkan perubahan ketara di peringkat dasar.Anak muda yang menuntut supaya Akta Universiti dan Kolej Univeristi 1971 (Auku) dimansuhkan, di mana mereka sekarang?Anak muda yang mendesak bayaran balik pinjaman Perbadanan Tabung Pendidikan Tinggi Nasional (PTPTN) dibatalkan, di mana mereka sekarang?Mereka seolah-olah sudah mengundur diri dan lebih selesa bergerak secara diam. Atau, mungkin tidak lagi bersama dalam perjuangan masing-masing.Jadi, tidak menghairankan apabila anak muda yang berada di bawah sayap-sayap parti politik hari ini tertera muka yang sama. Jatuh kerajaan lama, naik pula kerajaan baru tetap wajah yang sama berswafoto dengan pak-pak menteri di lobi Parlimen.Dalam isu ini, kita tidak boleh menuding jari dan melabel gerakan anak muda yang terhenti dan yang masih belum berbuahkan hasil.Gerakan mereka sememangnya tiada identiti dan prinsip utama yang ingin dipegang. Dan, kepimpinan kerajaan tidak mahu membentu agenda itu.Atas sebab itu, soalan pokoknya adalah, bersediakah Syed Saddiq untuk membentuk satu agenda anak muda kebangsaan? Tanpa mengira gender, kaum, agama, latar belakang pendidikan dan pemikiran serta berupaya berfungsi secara strategik di bawah nama anak muda negara?Isu di sini ia bukan lagi mengenai Syed Saddiq berpisah dengan mentornya, Dr Mahathir Mohamad. Ia bukan tentang Syed Saddiq dan parti baru. Ia bukan tentang Syed Saddiq tidak mahu bersama ahli politik tua. Tetapi, ia melangkaui perkara-perjara itu.Ianya tentang sejauh mana jaminan oleh Syed Saddiq bahawa parti barunya tidak akan melahirkan generasi baru kronisme?Selepas muak dengan kroni politik orang tua, harapnya penubuhan parti baru itu tidak mewujudkan satu budaya kroni dalam kalangan anak muda pula.Ianya tentang sejauh mana pendapat dan pemikiran anak muda yang berbeza “school of thought” diraikan dalam parti tersebut?Sudah tiba masanya parti yang disertai anak muda berbicara tentang permasalahan dan solusi. Bukan hanya menjadi suara untuk pembuat dasar tetapi pencipta dasar negara.Harus diingatkan, menubuhkan parti semata-mata untuk menyegarkan semangat politik dalam diri anak muda bukanlah kerja murni. Itu dipanggil mengampu.